**НАЦРТ - ЗАКОН ЗА РИБАРСТВО И АКВАКУЛТУРА**

**I. ОПШТИ ОДРЕДБИ**

**Член 1**

**(Предмет на Законот)**

Со овој закон се уредуваат риболовните води и риболовот, управувањето и користењето на рибите и другите водни организми, аквакултурата, заедничкото уредување на пазарот на производите од рибарство и аквакултура, надлежните тела, заштитата на рибите и другите водни организми, надоместок на штета и право на отштета, порибување и производство на порибителен материјал како и други прашања од значење во областа на рибарството и аквакултурата.

**Член 2**

 **(Поими)**

Во смисла на овој закон одделни поими го имаат следново значење:

1. **Автохтони (домородни) видови риби** се видови риби кои природно и примарно живеат во одредена риболовна вода.

2. **Алохтони (недомородни) видови риби** се оние видови риби кои природно и примарно не живеат во одредена риболовна вода.

3. **Годишен извештај** е документ кој задолжително го изработува концесионерот (корисникот на риболовното право) секоја година на крајот на риболовната сезона.

4. **Дозвола за рекреативен риболов** е исправа врз основа на која риболовците можат да вршат рекреативен риболов.

5. **Заштита на рибите** и другите водни организми е збир на мерки кои се спроведуваат заради нивно зачувување и одржување на условите за долгорочно и одржливо користење.

6. **Излов** е начин на лов кој се применува во рибници или при селективен и мелиоративен риболов во риболовните води.

7. **Ихтиомаса** е вкупната количина на риба во одредена риболовна вода во одреден момент;

8. **Кафез** e рибник или дел од рибник (платформа за аквакултура), во кој рибите се чуваат во ограден простор со мрежа, поставен во риболовна вода;

9. **Легитимација за рибар** е документ врз основа на кој рибарите можат да вршат комерцијален риболов.

10. **Ловостој** е временски период во кој е забрането ловење и ставање во промет на одредени видови риби, освен рибите произведени од аквакултура;

11. **Мелиоративен риболов** е риболов кој се изведува со цел за драстично намалување на популацијата на алохтони видови риби и други водни организми во одделни риболовни води;

12. **Подмладок** се јувенилни риби, односно полово несозреани риби;

13. **Порибителен и репродуктивен материјал е** икра, оплодена икра, млеч, ларви **и личинки** и подмладок;

14. **Порибување** е планско внесување на одредени видови риби и други водни организми во риболовна вода со цел да се зачува оптималната структура и густините на рибите

15. **Рекреативен риболов** е лов на риба со дозволен риболовен прибор и опрема заради рекреација;
16. **Рекретивна зона (ревир)** е дел или цело риболовно подрачје на кое може да се врши рекреативен и спортски риболов. Рекреативната зона со посебни карактеристики по однос на видовите риби и посебен режим на организирање на рекреативниот риболов се определуваат како атрактивни рибовни зони;

**Образложение: Ова нема ама никаква логика. Треба да се прецизира што е атрактивна рекреативна зона посебно, а не во овоаа дефиниција. Вака прави забуни.**

17. **Рибар** е вработено лице кај корисниците на рибите и другите водени организми кое поседува легитимација за рибар;

18. **Рибарски алат** се риболовни средства дозволени за вршење комерцијален риболов;

19. **Рибник** е објект за аквакултура кој може по потреба да се празни и полни со вода, а во зависност од начинот на користење на водата рибниците можат да бидат рибници со затворен систем на одгледување и рибници со отворен систем на одгледување;

20. **Риболов** е стопанисување и експлоатација на рибите по пат на нивно ловење со дозволени риболовни средства, без да се прават интервенции во процесот на растењето и размножувањето на рибата;

21. **Риболовен прибор** се средства со кои се врши рекреативен и спортски риболов;

22. **Риболовна зона** (ревир) е дел или цело риболовно подрачје на кое може да се врши комерцијален риболов;

23. **Риболовна опрема** е средство со кое се овозможува употреба на риболовен алат и прибор (чамец, пента);

24. **Риболовни средства** се рибарски алат, риболовен прибор и риболовна опрема за вршење риболов;

25. **Риболовно подрачје** е риболовна вода на која има услови за вршење на комерцијален риболов, или организирање на рекреативен риболов.

**Обрзаложение: Вакава дефиниција нема логика. Вака се поистоветуваат риболовна вода и рибоовно подрачје. Истата дефиниција е и за Риболовна вода.**

**Предлагаме:**

**Да си остане како што беше порано.**

26. **Легитимација за рибочувар** е документ врз основа на кој рибочуварите вршат заштита на рибите и другите водни организми.

27. **Селективен риболов** е излов на строго дефинирана возрасна категорија од одредени видови риби и други водни организми во одреден временски период;

28. **Спортски риболов** е организиран лов на риба во рамките на организирани натпревари;

29. **Спортски риболовец** е лице кое поседува спортска легитимација и учествува на организирани натпревари за спортски риболов.

30. **Комерцијален риболов** е лов на риби и други водни организми со цел стекнување на економска добивка;

31. **Улов** е вкупната уловена количина на риба при вршење на риболов и

32. **Чамец** е пловен објект изграден од различен материјал чија максимална должина е 15 метри.

**33. Риби и други водни организми** се риби, ракови, школки, жаби и други водни животни кои ги населуваат и живеат во риболовните води и се одгледуваат во аквакултураи нивниот Порибителен и репродуктивен материјал.

 **34. Производи од рибарство и аквакултура** се риби други водни организми и нивните преработки утврдени во член 53 од овој закон..

**35. Преработки од рибарство и аквакултура** се преработени производи од рибите и други водни организми и преработка на овие преработени производи.

**36. Риболовен пункт** е место определено за поаѓање и враќање при вршење комерцијален риболов, и прва продажба на уловената риба и другите водни организми.

**37**. **Излов** е вкупен улов на риба и други водни организми при изведување на мелиоративен риболов и при вршење аквакултура.

**38.** Серија е количина на производи од рибарството и аквакултурата од одредени видови преработени на ист начин, од потекнува од исто риболовно подрачје и произведена кај еден вршител на аквакултура.

**Член 3**

**(Цели)**

Целите на овој закон се да овозможи:

1) Управување со рибите и другите водни организми на начин со кој се постигнува економска и општествена придобивка, зголемен број на вработувања и придонес кон достапноста на снабдувањето со храна;

2) Користење на рибите и другите водни организми по принципот на одржливо користење кој допринесува за зачувување на биодиверзитетот и еколошкиот пристап на риболовните води и

3) Развој на одржливи активности во аквакултурата и промоција на здрава, висококвалитетна храна без негативно влијание на животната средина.

**II. РИБОЛОВНИ ВОДИ И РИБОЛОВ**

**Член 4**

**(Риболовни води)**

Риболовните води се делат на стоечки води и истечни води.

Стоечки води во смисла на овој закон се природните и вештачките езера, барите и старите речни корита без обзир на поврзаност со истечните води, а истечни води се реките, потоците, каналите и други води во кои живеат риби и други водни организми.

Како риболовни води во смисла на овој закон не се сметаат:

- подземните води;

- водите кои дел од строга заштита во заштитените подрачја за кои се води евиденција врз основа на овој или друг закон;

- водите кои се користат за одгледување на риби и други водни организми;

- водите за кои постојат посебни акти за забрана и

- водите кои во потполност се наоѓаат на земјиште кое е приватна сопственост.

**Член 5**

**(Поделба на риболовните води)**

Риболовните води се делат на риболовни подрачја.

Риболовните подрачја се делат на риболовни зони и рекреативни зони (ревири).

Риболовните подрачја ги определува министерот на предлог на научна институција, а риболовните зони и рекреативните зони (ревири) се определуваат во планот за управување и користење.

Листата на риболовни подрачја ја донесува министерот за земјоделство, шумарство и водостопанство (во натамошниот текст: министерот).

**Образложение: Не може вака да се поделат. Риболовните подрачја си се риболовни подрачја. Реките не влегуваат во рамките на риболовно подрачје, тие се риболовни ревири.**

* **Предлог измена :**

**Предлагаме : Риболовните подрачја да останат иста категорија како во предходниот Закон, реките да не преставуваат риболовно подрачје и истите да се стекнат со статус на Риболовни ревиери.**

**Член 6**

**(Пристап до риболовните води)**

Рибарите, рекреативните и спортските риболовци, вршителите на аквакултура, изведувачите на риболов а научно истражувачки цели, мелиоративен и селективен риболов имаат право да пристапат до местото на риболов преку одредени патеки што се наоѓаат на земјиштето покрај риболовната вода. Тоа право не се однесува на земјиште кое е во приватна сопственост, како и на земјиште на кое пристапот е забранет или ограничен со посебни прописи.

**Член 7**

**(Риби и другите водни организми)**

Рибите и другите водни организми кои живеат во риболовните води, се добро од општ интерес под посебна заштита и се користат на начин и под услови утврдени со овој Закон.

**Член 8**

**(план за управување и користење со рибите и другите водни организми)**

За секоe риболовно подрачје од коe рибите и другите водни организми се даваат на користење, се изработува План за управување и користење рибите и другите водни организми (во понатамошниот текст: План за управување и користење).

Планот за управување и користење е студија за начинот, активностите и мерките на одржливо користење на рибите и другите водни организми во одредена риболовна вода.

Планот за управување и користење особено содржи:

* географска карта со основни податоци за риболовното подрачје;
* видови риби и други водни организми и проценета ихтиомаса;
* количини на дозволен улов по видови риби;
* период за природен мрест;
* вид, количина, големина (тежина и должина) и број на единки на подмладок наменет за порибување, како и период за порубување;
* потребен број на лица за заштита на риболовните води - рибочувари;
* риболовни зони,
* рекреативни зони (ревири) и атрактивни рекреативни зони со преглед на сите риболовни води кои припаѓаат на истите;
* заштитените подрачја кои се дел од риболовната вода со утврдени граници,
* атрактивни рекреативни зони и ревири;
* најмала годишна вредност и најмалата вкупна вредност за целиот период на користење на рибите и другите водни организми и
* други потребни елементи за користење на рибите и другите водни организми.

Планот за управување и користење може да се изменува и дополнува по предходна анализа на предлог на научна инстутуција во случај на регистрирана зголемена смртност на рибите и другите водни организми од проценетата, драстични промени на водостојот, како и намената на определените риболовни води.

Планот за управување и користење го донесува министерот и се објавува во „Службен весник на Република Северна Македонија”.

**Член 9**

**(Изработка на Планот за управување и користење)**

Планот за управување и користење го изработува научна институција од членот 75 став 1 на овој закон, по претходно спроведен Јавен повик.

Јавниот повик го спроведува Комисија за спроведување постапка за Јавен повик формирана од министерот.

Јавниот повик се објавува на web страната на Министерството за земјоделство, шумарство и водостопанство (во натамошниот текст: министерството).

Јавниот повик особено содржи:

* предмет на јавниот повик;
* право на учество;
* висина на надомест за изработка и
* критериуми за избор.

Врз основа на спроведената постапка од ставот 1 на овој член на предлог на Комисијата од ставот 2 на овој член, министерот донесува Решение за избор на најповолен понудувач и склучува договор.

**Член 10**

**(Видови риболов)**

Риболовот може да биде:

- комерцијален;

- рекреативен;

- спортски;

- мелиоративен;

- селективен и

- за научно-истражувачи цели.

Комерцијалниот риболов се врши на риболовни зони, а рекреативниот риболов на рекреативни зони (ревири).

Спортскиот, мелиоративниот, селективниот и риболовот за научно-истражувачки цели може да се изведуваат на сите риболовни води.

**III. УПРАВУВАЊЕ И КОРИСТЕЊЕ НА РИБИТЕ И ДРУГИТЕ ВОДНИ ОРГАНИЗМИ**

**Член 11**

**(управување и користење на риби и други водни организми)**

Со рибите и другите водни организми од риболовните води управува Република Северна Македонија на начин и услови утврдени во овој закон.

Со рибите и другите водни организми од риболовните води кои припаѓаат на територијата на заштитените подрачја управуваат правни лица кои управуваат со заштитените подрачја на начин утврден со овој закон.

Користењето на рибите и другите водни организми од риболовните води претставува нивно планско експлоатирање на одржлив начин и нивна заштита.

Корисници на рибите и другите водни организми од риболовните води за вршење комерцијален и организирање рекреативен риболов се домашни и странски правни лица.

**Забелешка : Да не учествуваат и странски правни лица.**

За користење на рибите и другите водни организми за комерцијален и рекреативен риболов се плаќа надоместок во Буџетот на Република Северна Македонија.

Министерството води евиденција за корисниците на рибите и другите водни организми кои вршат комерцијален и организираат рекреативен риболов.

**Член 12**

**(надоместок)**

Висината на надоместокот од член 11 став 5 на овој закон е највисоката постигната вредност на електронската аукција определен во договорот за користење.

Без оглед на остварените средства од продадените дозволи, надоместокот од член 11 став 5 на овој закон за рекреативен риболов кој треба да се уплати не може да изнесува помалку од 30.000,00 денари на годишно ниво.

Надоместокот се плаќа најдоцна до 31 декември во тековната година.

1. ***Постапка***

**Член 13**

**(период на користење)**

Рибите и другите водни организми се доделуваат на користење за период од 12 години.

**Член 14**

**(Јавен повик)**

Рибите и другите водни организми од риболовите подрачја и заштитените подрачја се доделуваат на користење со Јавен повик.

Јавниот повик се објавува врз основа на Одлука за распишување на Јавен повик.

Одлука за распишување на Јавен повик за риболовните подрачја ја донесува министерот, а за заштитените подрачја, одговорното лице во правното лице кое управува со заштитеното подрачје.

Одлуката од став 1 на овој член особено содржи:

* цел;
* предмет;
* услови за доделување на користење;
* начинот и рокот во кој ќе биде спроведена постапката и
* висината на надоместокот за издавање на тендерската документација.

Шест месеци пред истекот на важноста на договорот за користење на рибите и другите водни организми треба да започне следната постапка за доделување на рибите и другите водни организми на користење.

**Член 15**

**(Комисија за спроведување на постапка)**

Постапката за доделување на рибите и другите водни организми на користење ја спроведува Комисија за спроведување на постапка за користење на рибите и другите водни организми (во натамошниот текст: Комисијата) формирана од министерот, а за заштитените подрачја правното лице кое управува со заштитеното подрачје.

Комисијата од став 1 на овој член се состои од претседател, заменик претседател и најмалку четири члена и нивни заменици од органите на државната управа од областа на: земјоделството, економијата, финансиите, животната средина.

Во работата на Комисијата може да учествуваат надворешни стручни лица, без право на глас.

Членови на Комисијата не можат да бидат лица кои:

* се во брачна врска, роднинска врска до второ колено или се поврзани со посвојување или старателство со понудувачот или кандидатот, со неговиот/нејзиниот законски полномошник, а во случаите кога понудувачот или кандидатот е правен субјект со членови на неговите управни, надзорни или други органи;
* во текот на последните три години биле вработени или биле членови на органите на управување или органите на надзор на понудувачот или кандидатот;
* се во друг законски однос со понудувачот или кандидатот и
* се осудени заради финанскиски престап, измама или корупција.

Комисијата на седниците работи во полн состав и одлуките ги донесува со мнозинство гласови.

Претседателот и членовите на Комисијата за извршената работа имаат право на надомест.

**Член 16**

**(Работа на комисијата)**

Комисијата од член 15 од овој закон ги врши следните работи:

* ја подготвува Тендерската документација, вклучувајќи го нацртот на договорот во рокот определен со Одлуката за распишување на Јавен повик за доделување на рибите и другите водни организми на користење,
* го подготвува Јавниот повик,
* дава појаснувања и доставува дополнителни информации во врска со тендерската документација,
* јавно ги отвора пристигнатите понуди,
* ја утврдува комплетноста на понудите и определува кои понуди имаат право да го продолжат учеството во постапката,
* врши евалуација на понудите,
* спроведува електронска аукција,
* изготвува извештај со предлог за избор или со предлог за поништување на постапката и
* ги врши сите други работи потребни за спроведување на постапката.

Работата на комисијата завршува со доставување на предлог за избор или предлог за поништување на постапката до министерот а за заштитените подрачја до одговорното лице на правното лице кое управува со заштитеното подрачје.

**Член 17**

**(Содржина на јавен повик)**

Јавниот повик за доделување на рибите и другите водни организми на користење особено содржи:

* предмет на Јавниот повик (име, граници и опис на риболовната вода);
* период за кој се доделува;
* услови за учество во јавниот повик;
* почетна вредност на надоместок за користење на рибите и другите водни организми;
* рок за поднесување на понуди;
* адреса на која се доставуваат понудите;
* надоместок за тендерската документација;
* критериуми според кои се врши изборот на најповолна понуда и
* име и адреса на надлежниот орган за одлучување по жалба и информации за крајни рокови за поднесување на жалби.

Јавниот повик се објавува во „Службен весник на Република Северна Македонија“ и на web страницата на министерството.

Рокот за поднесување на понуди изнесува најмалку 30 дена од денот на објавувањето на јавниот повик за доделување на користење на рибите и другите водни организми во “Службен весник на Република Северна Македонија“.

Критериум за избор на најповолна понуда е највисок понуден надоместок на електронската аукција.

**Член 18**

**(Tендерска документација)**

Тендерската документација за доделување на рибите и другите водни организми на користење особено содржи:

* име, адреса, телефонски број, број на факс и електронска пошта на концедентот;
* предмет на Јавниот повик (име, граници и опис на риболовната вода);
* цел на Јавниот повик;
* инструкции во врска со изработката и поднесувањето на понудата;
* период за кој се доделуваат рибите и другите водни организми на користење;
* рок за поднесување на понудите;
* рок на важност на понудата;
* адреса на која се доставуваат понудите;
* видови на гаранции и услови на гаранциите;
* јазик на кој понудите треба да бидат напишани;
* услови кои мора да се исполнат од страна на понудувачите и документите со кои се докажува нивното исполнување;
* критериуми според кои се врши изборот на најповолна понуда;
* име и адреса на надлежниот орган за решавање по жалби и рокови за поднесување на жалби;
* почетна вредност на надоместок за користење на рибите и другите водни организми и
* други информации во врска со предметот во согласност со други прописи и стручни правила.

Тендерската документација може да се изменува и дополнува, под услов истите да не се од суштинско значење и да се достапни на заинтересираните учесници најдоцна 15 дена пред истекот на крајниот рок за поднесување на понуди.

Комисијата е должна да одговори на сите дополнителни прашања во врска со тендерската документација поставени од заинтересираните субјекти кои подигнале тендерска документација, доколку тие прашања се поднесени во рок од 14 дена пред истекот на рокот за поднесување на понудите. Комисијата е должна одговорите на поставените прашања да ги достави до сите заинтересирани субјекти што ја подигнале тендерската документација, без да се наведе името на заинтересираниот субјект што го поставил прашањето, но не подоцна од седум дена пред истекот на рокот за поднесување на понудите.

Концедентот од понудувачите може да наплати надоместок за издавање на тендерската документација.

Право да доставуваат понуди имаат правни лица кои ја подигнале тендерската документација.

Понудувачот може да поднесе само една понуда за користење на рибите на одредена риболовна вода.

Понудата се доставува на начин и во форма утврдени со тендерската документација.

**Член 19**

**(Банкарски гаранции)**

Понудувачите за учество во постапката за користеење на рибите и другите водни организми за комерцијален риболов се должни да обезбедат банкарска гаранција со вредност која треба да изнесува најмалку 0,25% од најмалата вкупна вредност за целиот период на користење на рибите и другите водни организми утврдена во риболовната основа.

Понудувачите за учество во постапката за користеење на рибите и другите водни организми за рекреативен риболов се должни да обезбедат банкарска гаранција во износ од 10.000,00 денари.

Министерството е должно во рок од седум дена по склучување на договорот за користење на рибите и другите водни организми со најповолниот понудувач, на другите понудувачи кои учествувале во постапката за доделување на користење да им ја врати гаранцијата за учество во постапката. Гаранцијата за учество во постапката на најповолниот понудувач е валидна до склучување на договорот, односно до поднесување на гаранцијата за квалитетно извршување на договорот, ако е така утврдено со тендерската документација. Гаранцијата од ставот 1 на овој член се наплатува во корист на министерството ако избраниот понудувач ја одбие поканата да склучи договор за користење во понатамочниот тејст: Договор за користење и не го потпише договорот и доколку ја повлече понудата пред истекот на периодот на нејзината важност.

Избраниот понудувач во рок од 14 дена од склучување на договорот за користење на рибите и другите водни организми за вршење комерцијален риболов доставува гаранција за квалитетно извршување на договорот во висина од една годишна рата за надомест за користење утврдена во договорот, а за организирање рекреативен риболов доставува гаранција за квалитетно извршување на договорот во износ од 30.000,00 денари.

**Член 20**

 **(Право на учество)**

Во постапката за доделување на користење на рибите и другите водни организми за вршење комерцијален риболов може да учествуваат домашни и странски правни лица регистрирани за дејност рибарство или општа клаузула за бизнис со регистрирана подружница за дејност рибарство, согласно Законот за трговските друштва и согласно Нациолналната класификација на дејности.

Доколку странско правно лице учествува во постапката за доделување на користење на рибите и другите водни организми мора да има регистрирано подружница со дејност рибарство, согласно Законот за трговските друштва.

**Образложение: Ова во целос не е во ред. Вака предимство како да се дава на правните лица, а здруженијата се ставаат во подредена положба. Вака никогаш не било и не треба да биде. Предност треба да имаат риболовните здруженија, а ако нема заинтересирано риболовно здружение тогаш под посебни услови да може да биде концесионер правно лице. Нема земја во Европа каде е ова вака организирано. Сегде предност имаат риболовните здруженија, а некаде само риболовни здруженија може да организираат рекреативен и спортски риболов.**

* **Предлог измена :**

**Предлагаме: Странска фирма како и во другите европски земји да нема можност да учествува во постапката за доделување на користење на рибите и други водни органзми, бидејќи ендемичните видови на риби и организми може да се извезуваат и злоупотребуваат.**

Во постапката за доделување на користење на рибите и другите водни организми за организирање рекреативен риболов покрај домашните правни лица од став 1 на овој член може да учествуваат и правни лица регистрирани согласно Законот за здружанија и фондации.

**Член 21**

**(Услови)**

Заинтересираните правни лица кои учествуваат на јавниот повик мора да ги исполнуваат следниве услови:

* да имаат вработено потребен број лица - рибочувари предвидени во риболовната основа;
* да поседуваат или користат простории за вршење на дејноста;
* да поседуваат или користат најмалку едно моторно волило и/или пловен објект за вршење на контрола и надзор;
* да поседува техничка опрема за вршење контрола и надзор и
* да поседуваат или користат минимум опрема потребна за вршење комерцијален риболов (само за вршење комерцијален риболов).

**Образложение: Сето ова прдизвикува негативни консеквенции за да се бара од причина што заинтересираните ќе лицитираат и ќе понудат пари за да стопанисуваат со риболовната вода. Зошто би требало да го има ова однапред. За да стопанисува сето ова ќе му биде потребно и ќе го обезбеди кога ќе почне да стопанисува. Бесцелно е да се бара ова само за да може некој да конкурира.**

**Предлагаме: ЦЕЛ ЧЛЕН ТРЕБА ДА СЕ ИЗБРИШЕ.**

**Член 22**

**(Почетна вредност)**

Најмалата вредност за користење на рибите и другите водни организми за комерцијален риболов се определува во Планот за управување и користење за одделната риболовна вода и претставува почетна вредност за учество на Јавниот повик.

Најмалата вредност за користење на рибите и другите водни организми за рекреативен риболов изнесува најмалку 10% од наплатениот надоместок за вкупно издадените дозволи на годишно ниво и претставува почетна вредност за учество на Јавниот повик.

**Образложение: Ова е веќе дефинорано. Цената се одредува во планот за управување и најмалку е 30.000 денари. Така да овој став е непотребен. Материјата е веќе регулирана.**

**Член 23**

**(јавно отворање)**

По истекот на рокот за доставување на понуди, Комисијата јавно ги отвора понудите во присуство на овластени претставници на понудувачите, на место и во време определено со јавниот повик и тендерската документација за доделување на користење на рибите и другите водни организми.

На јавното отворање Комисијата ја утврдува само комплетноста на понудите, за што составува записник.

**Член 24**

**(Евалуација на понуди)**

Комисијата врши евалуација само на комплетни понуди.

Комисијата ја утврдува сопсобноста на понудувачите врз основа на условите определени во јавниот повик, односно во тендерската документација.

Способноста на понудувачите од ставот 2 на овој член се докажува со следниве документи:

* потврда дека не е отворена постапка за стечај од надлежен орган;
* потврда дека не е отворена постапка за ликвидација од надлежен орган;
* потврда за платени даноци, придонеси и други јавни давачки од надлежен орган;
* потврда од Регистарот на казни за сторени кривични дела на правните лица дека не му е изречена споредна казна привремена или трајна забрана за вршење на одделна дејност;
* потврда дека со правосилна пресуда не му е изречена прекршочна санкција забрана за вршење на професија, дејност или должност, односно привремена забрана за вршење одделна дејност;
* потврда за регистрирана дејност (ПРД) издаден од Централен регистар на Република Македонија;
* тековна состојба на правното лице - понудувач издадена од Централен регистар на Република Македонија;
* М1 и М2 образец за вработеното лице/лица, рибочувар/и;
* доказ за поседување или користење простории за вршење на дејноста;
* доказ за поседување или користење минимум опрема потребна за вршење комерцијален риболов;
* доказ за поседување или користење најмалку едно моторно возило и/или пловен објект за вршење на контрола и надзор;
* докази за поседување техничка опрема за вршење контрола и надзор (двоглед, телефон, камера, дрон и др. техничка опрема за потребите на рибочуварската служба).

**Образложение: ОВА Е НЕПОТРЕБНО ОПТЕРЕТУВАЊЕ. Нема никаква логика и потреба да се бара ова пред доделување на концесија.**

**Предлог измена :**

**Предлагаме:**

* **М1 и М2 образец за вработеното лице/лица, рибочувар/и**  **или со договор ангажирано лице независно од риболовниот ревир и подрачје каде поседува лиценца**
* **доказ за поседување или користење простории за вршење на дејноста; по доделување на концесијата.**
* **доказ за поседување или користење минимум опрема потребна за вршење комерцијален риболов; по доделување на концесијата.**
* **доказ за поседување или користење најмалку едно моторно возило и/или пловен објект за вршење на контрола и надзор; по доделување на концесијата.**
* **докази за поседување техничка опрема за вршење контрола и надзор (двоглед, телефон, камера, дрон и др. техничка опрема за потребите на рибочуварската служба). по доделување на концесијата.**
* **други потребни документи.**

Документите од ставот 5 на овој член детално ќе бидат образложени во тендерската документација.

Врз основа на извршената евалуација, Комисијата изработува листа на понудувачи и ги поканува сите понудувачи кои поднеле прифатливи понуди да учествуваат на електронска аукција како завршна фаза пред доделување на користењето.

**Член 25**

**(Електронска аукција)**

Електронска аукција е повторлив процес на позитивно наддавање кој се реализира по евалуација на понудите, во кој понудувачите кои доставиле прифатливи понуди имаат можност, исклучиво со користење на електронски средства, да ги ревидираат дадените цени, така што рангирањето се врши автоматски со помош на електронски средства.

Министерството за земјоделство, шумарство и водостопанство воспоставува, управува и оперира со електронскиот систем за електронска аукција за давање на рибите и другите водни организми на користење.

На понудувачите кои доставиле прифатливи понуди, им се доставува покана за учество на електронската аукција со корисничко име и шифра, датум и време кога ќе се спроведе аукцијата и упатство за користење на електронскиот систем за електронска аукција.

На понудувачите кои не доставиле комплетна документација или кои доставиле неприфатливи понуди им се доставува известување дека нема да учествуваат на електронската аукција.

На денот на спроведување на електронската аукција понудувачите се регистрираат на интернет страницата наведена во поканата за учество на електронската аукција.

Електронската аукција ќе се одржи доколку по објавата се пријавил и само еден учесник кој ги исполнува условите дадени во јавниот повик и тендерската документација и направи едно постапно наддавање над почетната вредност.

Електронската аукција започнува со објавување на почетната вредност и се спроведува по пат на наддавање од страна на учесниците. За успешно спроведена постапка на јавно наддавање потребно е да има најмалку едно постапно наддавање над почетната цена, а не може да трае пократко од 15 минути.

Висината на најмалиот чекор на зголемување на вредноста изнесува најмалку 5% од почетната цена за комерцијален и 1% за рекреативен риболов.

Електронската аукција се смета за завршена во моментот на истекот на времето определено во објавата,. Доколку во истекот на последните две минути од определеното време за траење на јавното наддавање од страна на учесниците е дадена понуда, крајниот рок за завршување на јавното наддавање се продолжува за уште две минути. Во овој случај, електронската аукција ќе заврши кога за период од следните две минути нема нова дадена понуда **или во електронската аукција за рекреативен риболов додека не се достигне понуда од најмногу 100%.(ова треба да се корегира и да се овозможи да се лицитира или наддава со парични средства а не процентуално)**

**Обрзаложение : Ова е останато од претходниот Закон. Овде нема да се лицитира во проценти туку во конкретна сума.**

**Предлагаме: Ова да се избрише.**

**Член 26**

**(Извештај за евалуација со предлог за избор)**

За најповолен понудувач се смета учесникот на електронската аукција кој понудил најголем(највисок) износ како надоместок.

Комисијата изготвува писмен извештај за евалуација со предлог за избор на најповолна понуда или со предлог за поништување на постапката кој се потпишува од страна на претседателот и членовите или нивните заменици на Комисијата кој се доставува до Министерот, а за заштитените подрачја до управителот на правното лице кое управува со заштитеното подрачје.

**Член 27**

**(Одлука за склучување на договор)**

Врз основа на предлогот за избор на најповолна понуда на комисијата, министерот, а за заштитените подрачја до управителот на правното лице кое управува со заштитеното подрачје донесува одлука за склучување на договор.

Одлуката за склучување на договор особено содржи:

* предмет на користење и риболовна вода и број на одлука за започнување на постапка;
* назив на избраниот понудувач со број и датум на поднесување на понудата и образложение на причините за избор на најповолен понудувач;
* времетраење на договорот за користење на рибите и другите водни организми,
* висината на надоместок;
* рок за потпишување на договорот;
* надлежен орган за вршење надзор и
* правна поука.

Одлуката за склучување на договор за користење може да содржи и други податоци во согласност со тендерската документација и поднесената понуда.

Рокот за донесување на одлука за склучување на договор за користење почнува да тече со денот на истекот на рокот за доставување на понуди. Ако во тендерската документација поинаку не е определено, рокот за донесување на одлука за склучување на договор за користење изнесува 30 дена.

Ако министерот не донесе одлука за склучување на договор за користење во предвидениот рок, понудувачите имаат право на жалба.

Копија од Одлуката за склучување на договор за користење на рибите и другите водни организми, со копија од записникот од јавното отворање и копија од извештајот за евалуација со предлог за избор се доставува до секој понудувач, на начин со кој може да се докаже доставата.

Понудувачите имаат право на жалба во рок од 10 дена од денот на приемот на документите од став 5 на овој член, до Државната комисија за жалби по јавни набавки.

**Член 28**

**(Договор за користење)**

Врз основа на одлуката од член 27 од овој закон, министерот со избраниот понудувач склучува договор за користење.

Договорот за користење, особено содржи:

* вовед;
* договорни страни;
* предмет на договорот;
* период за кој договорот е склучен;
* начин и динамика на плаќање на надоместок;
* обврски на корисникот,
* надзор;
* виша сила;
* престанок на договорот;
* склучување поддоговори;
* важечко право;
* јазик на договорот;
* решавање на споровите што произлегуваат од договорот и
* влегување во сила на договорот.

**Член 29**

**(Одлука за поништување на постапка)**

Врз основа на предлог на комисијата, министерот, а за заштитените подрачја до управителот на правното лице кое управува со заштитеното подрачје, донесува Одлука за поништување на постапката во следните случаеви:

* се дознаат такви околности, кои доколку би биле познати пред започнување на постапката за доделување на рибите и другите водни организми на користење не би се објавил јавниот повик, или суштински би се разликувал или
* нема ниту една пристигната понуда до истекот на рокот за доставување на понуди или
* нема доставено ниту една прифатлива понуда.

Копија од Одлуката за поништување на постапката, со копија од записникот од јавното отворање и копија од извештајот за евалуација се доставува до секој понудувач, на начин со кој може да се докаже доставата.

Понудувачите имаат право на жалба во рок од 10 дена од денот на приемот на одлуката од став 5 на овој член до Државната комисија за жалби по јавни набавки.

Нова постапка за доделување на користење на риби и други водни организми може да се поведе откако одлуката за поништување на постапката за доделување на користење ќе стане конечна.

**Член 30**

**(негативна референца)**

Во случај на непотпишување на понудениот договор за користење по избор на правно лице како најповолен понудувач или во случај на раскинување на договорот, во случајот предвиден во членот 30 став 1 алинеја 2 од овој закон министерот донесува Решение за негативна референца и исклучување на правното лице од сите идни постапки за доделување на користење на рибите и другите водни организми во период од три години од денот на донесување на решението. За втора негативна референца периодот на исклучување изнесува пет години, а при трета негативна референца на правното лице му се дава Решение за трајно исклучување за учество во понатамошните постапки за доделување на користење на рибите и другите водни организми.

Министерството изготвува листа со негативни референци на правни лица што се објавува на веб страната на министерството.

Забраната за учество во сите идни постапки за доделување на користење на рибите и другите водни организми се однесува на правното лице и на капитално, управувачки и роднински поврзани фирми, како и на основачите на правното лице кое има негативна референца, неговите содружници и членовите на органите на управување, како и поврзаните правни лица и заинтересираната страна согласно одредбите од Законот за трговски друштва.

Министерството го известува правното лице за донесување на решението, а правното лице има право на жалба до Државната комисија за жалби по јавни набавки во рок од 15 дена од денот на приемот на Решението.

**Член 31**

**(Престанок на користење)**

Користењето на рибите и другите водни организми престанува да важи со истекот на рокот на важење на Договорот за користење или со негово раскинување.

Договорот за користење се раскинува:

- еднострано од страна на министерството;

- спогодбено на барање на корисниците на рибите и другите водни организми;

- во случај на стечај или ликвидација на корисниците на рибите и другите водни организми и

- други случаи предвидени со закон и договорот.

Договорот за користење еднострано може да се раскине на предлог на Државниот инспекторат за земјоделство за неисполнување на обврските од договорот по однос на:

* плаќање на надоместок;
* порибување и
* заштита.

Министерството, односно правното лице кое управува со заштитеното подрачје, еднострано може да го раскине Договорот за користење, во случај на:

- промена на намената на одделни делови од риболовната вода;

- привремени ограничувања, прекини или приспособувања на водното право и

- заштита на природата или за изградба на објект или извршување на дејност од јавен интерес.

Договорот за користење се раскинува со Одлука на министерот, односно со Одлука на одговорното лице во правното лице кое управува со заштитеното подрачје.

1. ***Обврски на корисниците***

**Член 32**

**(Обврски на корисниците на рибите и другите водни организми)**

Обврски на корисниците на рибите и другите водни организми особено се:

- вршење комерцијален и/или организирање на рекреативен риболов;

- плаќање надомест за користење на рибите и другите водни организми;

- обележување на пловни објекти и означување и евидентирање на риболовен алат (за комерцијален риболов);

- порибување (за рекреативен риболов);

- заштита на рибите и другите водни организми со вработени рибочувари;

- издавање легитимации за рибочувари;

- издавање легитимации за рибари за комерцијален риболов;

- изведување на задачи и активности при помор на риби;

- водење на пропишани евиденции и доставување податоци и известувања;

- овозможување на организирање на спортско-рекреативни настани;

- вршење други работи поврзани со користењето на рибите и другите водни организми.

**Член 33**

**(Извештај)**

Корисниците на рибите и другите водни организми изготвуваат годишен извештај за реализација на обврските и активностите (во натамошниот текст: годишен извештај) кој го доставуават до Министерството за земјоделство, шумарство и водостопанство и Државниот инспекторат за земјоделство, најдоцна до 31 јануари наредната година за претходната година.

Годишниот извештај особено содржи податоци за:

* вкупна количина уловена риба по месеци и видови;
* износ на уплатен надомест за користење на рибите и другите водни организми;
* број на рибочувари и активности на рибочуварската служба;
* дополнително преземени мерки и активности за заштита и одржување на популацијата на рибите и другите водни организми.

Корисниците на рибите и другите водни организми за комерцијален риболов покрај податоците од став 2 на овој член должни се да доставуват податоци и за број на рибари и риболовниот алат и опрема со кој се изведува риболовот.

Корисниците на рибите и другите водни организми за рекреативен риболов покрај податоците од став 2 на овој член должни се да доставуваат податоци и за:

* вид, количина, големина и број на единки на подмладок со кој е извршено порибување, како и период и локација на порубување;
* број на продадени дозволи за рекреативен риболов и вкупен износ на уплатен надомест.

**Член 34**

**(Евиденција и доставување податоци)**

Корисниците на рибите и другите водни организми се должни да водат евиденција и да доставуваат податоци.

Податоците од евиденцијата се доставуваат на пропишан образец согласно утврдена програма до Државниот завод за Статистика најдоцна до 31 јануари во тековната година за претходната година.

Корисниците на рибите и другите водни организми за вршење комерцијален риболов покрај доставувањето на податоци од став 2 на овој член се должни до Државниот инспекторат за земјоделство во електронска форма да доставуваат и податоци за вршењето на комерцијален риболов на дневна основа, осбено за:

* влез и излез на рибарите во риболовната вода,
* количина на улов по видови,
* количина на маломерна риба по видови,
* број и вид на риболовна опрема и алат,
* евиденција и документи за продажба на рибата по денови и
* податоци за рибарот.

Образецот од став 2 на овој член го пропишува Државниот Завод за Статистика.

**Член 35**

**(риболов)**

Корисниците на рибите и другите водни организми комерцијалниот риболов го вршат со вработени лица кои поседуваат уверение за положен испит за рибар на кои им издаваат легитимација за рибар.

Рибарите се должни легитимацијата за рибар да ја носат при секое вршење на риболовот.

Рибарите можат да вршат комерцијален риболов на риболовни води за кои им е издадена легитимацијата и со дозволен рибарски алат и риболовна опрема утврдени во правилникот за дозволени риболовни средства, опрема и впишани во легитимацијата.

**Образложение: Во ваквото решение нема логика. Рибарот сам полага, сам ја плаќа легитимацијата и самиот ја добива. Зошто таа се врзува за некој концесионер? Подобро решение е секој рибар да може таа своја лиценца во облик на легитимација да ја користи по свое видување. Да може да работи на повеќе места. Вака излегува дека некому му се издава возачка дозвола, но може да вози само на определени патишта. Нама логика. Штом положил испит за рибар тој може да рибари на сите води и да бара работа на различни риболовни води каде се организира комерцијален риболов.**

* **Предлог измена :**

**Предлагаме : легитимацијата односно лиценцата да важи за сите риболовни зони и подрачја како и сите лиценци што важат во цела територија на РСМ како на пример**

**( возачки дозволи, ловочуварски лиценци лиценциа бирачи на шумски плодови, лиценци за возење на пловни објекти исл.)**

Легитимацијата за рибар престанува да важи со престанок на работниот однос на рибарот и со престанок на договорот за користење.

Рибарите се должни да ја вратат легитимацијата за рибар на корисниците на рибите и другите водни организми во рок од три дена по престанокот на работниот однос и по престанок на договорот за користење.

Формата и содржината на образецот на легитимацијата за рибар д став 1 на овој член го пропишува министерот.

**Забелешка: Целиот член треба да се преработи. Ова не е добро решение.**

**Член 36**

**(заштита)**

Корисниците на рибите и другите водни организми физичката заштита на рибите и другите водни организми во риболовните подрачја ја вршат со вработени лица кои поседуваат уверение за положен испит за рибочувар на кои им издаваат легитимација за рибочувар.

Рибочуварите се должни легитимацијата за рибочувар да ја носат при вршење на заштитата.

При вршење на заштитата, рибочуварот има право од лицата кои ловат риба, како и од лицата кои се наоѓаат во непосредна близина на риболовната вода да:

* побара легитимација и дозвола за вршење риболов;
* врши преглед на риболовните средства и уловената риба;
* побара документ за лична идентификација;
* врши преглед на средствата со кои риболовецот дошол до риболовната вода и
* ги одземе привремено риболовните средства и уловената риба доколку утврди неправилности.

При утврдување на неправилност рибочуварот на риболовната вода во рок од пет дена поднесува пријава и ги доставува привремено одземените риболовни средства до Државниот инспекторат за земјоделство.

Легитимацијата престанува да важи со престанок на работниот однос на рибочуварот и со престанок на договорот за користење.

Рибочуварите се должни да ја вратат легитимацијата на корисниците на рибите и другите водни организми во рок од три дена по престанокот на работниот однос и по престанок на договорот за користење.

**Образложение: И на рибочуварите треба да им се овозможи да може да се вработат на различни места. Зошто ова се врзува само за еден концесионер? Нема никаква логика, ниту практична потреба. Треба да му се овозможи на секој рибочувар да може да го менува работодавачот. Лиценцата треба да биде лична. Сам да може да се пријави и да полага испит и да добие лиценца – легитимација за рибочувар. Истата да ја користи кај различни работодавачи.**

* **Предлог измена :**

**Предлагаме: Да може да важат легитимациите и лиценците за било кое риболовно здружение , концесионер, ревир или било каков вид на правно лице од различна природа во правниот промет.**

Формата и содржината на образецот на легитимацијата за рибочувар, како и начинот на вршење на заштитата ги пропишува министерот.

**Член 37**

**(мерки за заштита на рибите и други водни организми)**

Риболовот се врши во текот на целата година освен во определеното време за забрана во периодот на природен мрест на рибите и другите водни организми.

Комерцијален и рекреативен риболов се врши со дозволени риболовни средства, а уловените риби и други водни организми се со одредена големина и во дозволена количина.

Комерцијален риболов се врши со регистрирани и видливо обележани пловни објекти и означен и евидентиран рибарски алат.

Времето на забрана, начинот на обележување на пловните објекти и означувањето и евидентирањето рибарскиот алат, како и дозволените риболовни средства за комерцијален и рекреативен риболов ги пропишува министерот.

1. ***Испити***

**Член 38**

**(Испит)**

Испити од областа на рибарството се: испит за рибар и испит за рибочувар.

Испитите од став 1 на овој член се состојат од два дела и тоа:

* прв дел (теоретски), со кој се проверува познавањето на одредбите од законската регулатива со одговарање на определен број на прашања со тест и
* втор дел (практичен) со кој се проверува способноста за препознавање на видовите риби, техниките на риболов и практичната примена на одредбите од законската регулатива и се одговара усно.

Испитите од став 1 на овој член се полагаат пред Комисија за полагање на испити од областа на рибарството (во натамошниот текст: Комисијата), формирана од министерот.

Комисијата е составена од пет члена, од кои три члена од Министерството за земјоделство, шумарство и водостопанство, еден член од Државниот инспекторот за земјоделство и еден член од научна и/или образовна институција.

**Образложение: Зошто три члена од МЗШВ? Зошто нема член од МРФ? Зошто не се повеќе членови од научна или образовна инстуција? Тоа би било по логично. Нема логика, ниту некаква оправданост три члена во комисијата да бидат лица од МЗШВ?**

* **Предлог измена :**

**Предлагаме : Во комисијата за полагање на испит за рибочувари да има еден член од Риболовна Федерација на РСМ, заради познавање на проблематиката теренот на риболовните ревири и зони.**

Комисијата изработува база на прашања за полагање на испитите кои се објавуваат на веб страницата на Министерството.

За спроведениот испит Комисијата води записник.

На членовите на Комисијата за секоја одржана испитна сесија им следува паричен надоместок во износ од една третина од просечната нето плата исплатена во последните три месеци во Република Северна Македонија, за што министерот донесува решение.

За положените испити од став 1 на овој член, Министерството издава Уверение за положен испит за рибар и Уверение за положен испит за рибочувар.

Испитите од став 1 на овој член се спроведуваат најмалку двапати годишно, а за терминот навремено се информира јавноста преку веб страната на министерството.

Начинот на спроведување на испитите и формата и содржината на уверенијата од став 8 на овој член ги пропишува министерот.

**Член 39**

**(организирање испит)**

За полагање на испитите од членот 38 од овој закон, кандидатот поднесува барање до министерството со употреба на средство за електронска идентификација преку Националниот портал за електронски услуги или преку посредник за административни услуги, согласно прописите од областа на електронското управување и електронските услуги.

За полагање на испитите од членот 38 од овој закон,кандидатот треба да ги исполнува следните услови:

* да е државјанин на Република Северна Македонија,
* да не е осудуван согласно Закон за рибарство и аквакултура
* да е полнолетен и
* да има уплатени средства како надоместок за трошоци за полагање на испитот.

Комисијата изработува листа на кандидати, која се објавува на веб страната на министерството.

Кандидатите кои ги исполнуваат условите за полагање на испитот се информираат за датумот и времето на полагање на испитот се објавува најмалку осум дена пред неговото одржување преку веб страницата на министерството.

Ако кандидатот заради оправдани причини не може да присуствува на денот на полагањето (болест, породилно отсуство, школување во странство и слично), а за тоа го извести Министерството најмалку три дена пред одржувањето на испитот, има право да полага на следниот термин за полагање на испит.

Надоместокот за трошоците за полагање на испитот ги сноси кандидатот, а средствата се уплаќаат на сметката на сопствени приходи на Министерството.

Висината на надоместокот од ставот 7 на овој член ја определува министерот врз основа на реално направените трошоци за полагање на испитот неопходни за спроведување на првиот и вториот дел на испитот, подготовката на базата на прашања, изготвување на материјали и уверенија за положен испит.

**Член 40**

**(Легитимација за рекреативен риболов)**

Рекреативните риболовци треба да поседуваат легитимација за рекреативен риболов.

Легитимацијата од ставот 1 на овој член ја издава Македонската риболовна федерација преку риболовните здруженија еднократно, а важноста на легитимацијата се продолжува за секоја наредна година.

Во зависност од реалните трошоци потребни за изработка или продолжување на легитимацијата, Македонската риболовна федерацијата го одредува надоместокот за нејзиното издавање или продолжување.

Остварениот приход на годишно ниво од издавањето или продолжувањето на легитимациите од став 1 на овој член е наменет за:

* корисниците на рибите и другите водни организми, во висина од 40 % наменети за порибување;
* Македонската риболовна федерација во висина од 40%, наменети за контрола на риболовните води и во висина од 20% наменети за надомест на трошоци за издавање и продолжување на легитимацијата.

**Образложение: Вака предложеното решение е мешање во работата на МРФ и одлучувањето на органите ма МРФ. Со ова се определува дека најважни активности на МРФ кои се во прилог на риболовците во Македонија се порибување и заштита и тоа со строго дефинирани проценти. Ваквото решение е крајно не практично. Условите се менуваат и се може да се промени. Доколку една година проблем е чувањето на рибите и на концесионерите им е потрбна асистенција, или има води кои не се дадени под концесија, тогаш потрошените средства за заштита може и треба да бидат и над 40%. Ако концесионерите имаат формирано рибочуварски служби кои перфектно ќе функционираат и ако сите води се дадени под концесија тогаш нема да има потреба од трошење на 40% од буџетот на МРФ за чување. Ако некоја година е потребно порибување, тоа може да биде и над 40%. Тоа се пари кои ги уплаќаат рекреативните риболовци. Зошто им се скратува правото сами да одлучуваат како истите ќе ги потрошат и како ќе бидат наменети???? Ова решение нема ама баш никаква логика, ниту е истото практично решение. Ваквото решение не е добро за никого. Во иднина ќе направи многу реални и сериозни проблеми.Што ако некоја година не се потрошат 40% за порибување и 40% за заштита?**

**Доколку намерата со воведувањето на овој став е добронамерна и треба да биде во функција на рекреативните риболовци и сака да се укаже на тоа дека порибувањето и заштитата се битни и треба да се наложи на МРФ тоа да го прави, тогаш е подобро да се прифати нашето понудено решение. На тој начин ќе се овозможи рекреативните риболовци преку Управниот одбор на МРФ да донесуваат одлука за користење на сопствените средства, средства кои сами ги уплаќаат, на најдобар начин.**

**Ваков член и ограничувања може да има само доколку МЗШВ доделува средства на МРФ или на концесионерите и тие средства треба да бидат строго наменски. На пример тоа може и треба да се направи ако МЗШВ ги намени и насочи уплатените средствата од издадените годишни дозволи на рекреативците, или пак средствата кои ќе се уплаќаат од страна на концесионерите на рибите. Во таков случај е оправдано**.

**Предлог Измена:**

**Предлагаме:** **Врз основа на погоре наведеното, предлагаме процентите да бидат со следниот распоред:**

**Во висина од минимум 20% за порибување ;**

**Во висина од минимум 20% за контрола на риболовните води;**

**Во висина од 60 % за активностите на Македонска Риболовна федерација.**

Формата и содржината на образецот на легитимацијата за рекреативен риболов и начинот на нејзиното издавање и продолжување го пропишува министерот.

**Член 41**

**(Дозвола за рекреативен риболов)**

Рекреативен риболов се врши со дозвола за рекреативен риболов.

Дозволата за рекреативен риболов може да биде:

* државна - годишна за сите рекреативни зони (ревири) во Република Северна Македонија, со исклучок на атрактивните зони;
* годишна за одредена рекреативна зона (ревир);
* годишна за атрактивнa зонa;
* месечна за одредена рекреативна зона (ревир);
* тридневна за одредена рекреативна зона (ревир);
* дневна за одредена рекреативна зона (ревир) и
* дневна за одредена атрактивна зона.

Дозволите од став 1 алинеи 1, 2, 3 и 4 се издаваат на лице кое наполнило 15 години и кое поседува легитимација за рекреативен риболов.

Лица помлади од 15 години можат да вршат рекреативен риболов со легитимација за рекреативен риболов и во присуство на полнолетно лице кое поседува дозвола за рекреативен риболов.

На странските државјани дозволите од став 1 алинеи 5, 6 и 7 може да им се издаваат без поседување на легитимација.

Рекреативните риболовци се должни легитимацијата и дозволата за рекреативен риболов да ја носат при вршење на риболовот, редовно да водат евиденција за уловената риба и податоците да ги доставуваат до корисниците на рибите и другите водни организми.

Дозволите од став 2 на овој член ги издава министерството и тоа:

* на рекреативните риболовци дозволата од алинеја 1 на овој закон и
* на корисниците на рибите и другите водни организми, преку федерацијата, дозволите од алинеја 2, 3, 4, 5, 6 и 7.

Корисниците на рибите и другите водни организми задолжените дозволи ги продаваат на определени места кои се објавуваат на web страната на федерацијата.

Формата и содржината на образецот на дозволата и образецот за водење евиденција на продадените дозволи и доставувањето на податоците, како и начинот на издавање на дозволите и потребната документација, ги пропишува министерот.

**Член 42**

**(Цени на дозволите за рекреативен риболов)**

За дозволите за рекреативен риболов од член 41 став 2 се утврдува цена и се објавуваат на web страната на федерацијата.

Цената на дозволата од членот 41 став 2 алинеја 1 од овој закон, со решение на годишно ниво ја утврдува министерот во висина од најмалку една третина од просечната нето плата исплатена во последните три месеци во Република Северна Македонија.

Цените на дозволите од член 41 став 2 алинеи 2, 3, и 4 на годишно ниво ги утврдуваат корисниците на рибите и другите водни организми најдоцна до 20 декември во претходната за наредната година.

Цените на дозволите за рекреативен риболов за инвалидни лица се во висина од 50% од утврдената цена на дозволите на годишно ниво.

**Член 43**

**(издавање на државна дозвола)**

Државната дозвола - годишна за сите рекреативни зони и рекреативни ревири во Република Северна Македонија се издава по претходно поднесено барање до министерството со употреба на средство за електронска идентификација преку Националниот портал за електронски услуги или преку посредник за административни услуги, согласно прописите од областа на електронското управување и електронските услуги.

Државната дозвола од став 1 на овој член се издава на баратели кои поседуваат важечка легитимација за рекреативен риболов за тековната година и имаат уплатено надоместок

Средствата остварени како надоместок за издавање на државната дозвола, се врши на следниов начин:

* 70% во Буџетот на Република Северна Македонија и
* 30% на сметка на Корисниците на рибите и другите водни организми за рекреативен риболов на територијата на општината каде што живее сопственикот на дозволата.

**Образложение: Овде треба и мора да се дефинира како овие средства од 70% ќе се наменуваат и за што ќе се трошат. Истите треба и мора да бидат вратени на риболовците и на концесионерите на некој начин. Тоа се средства од рекреативните риболовци кои се за државата ситни, но може да бидат многу битни за подобрување на условите и рекреативниот риболов во земјава. Државата треба и мора најпосле да направи нешто конкретно, планирано и организирано, за најбројната популација на луѓе во земјава.**

**Предлог Измена:**

**Предлагаме: Во однос на распределба на процентите од Државната дозвола, предлагаме корекција во сметката на Корисниците на рибите и другите водни организми за рекреативен риболов на територијата на општината каде што живее сопственикот на дозволата, да следува 3 % и на здружението каде рекреативниот риболовец претежно риболови во текот на една календарска година,а согласно евиденцијата за уловена риба.**

Доколку на територијата на општината каде што живее сопственикот на дозволата нема корисник на рибите и другите водни организми за рекреативен риболов средствата од став 1 алинеја 2 се уплаќаат во Буџетот на Република Северна Македонија.

**Член 44**

**(спортски риболов)**

Натпревари во спортски риболов организира федерацијата на сите риболовни води по претходна согласност од корисниците на рибите и другите водни организми.

Спортски риболов може да се врши согласно правилата за вршење спортски риболов.

Федерацијата е должна до Државниот инспекторат за земјоделство да достави годишен план на одржување на натпреварите најдоцна до 31 јануари за тековната година и известување најдоцна пет дена пред одржувањето на натпреварот за спортски риболов.

**Обрзаложение:**

**Подобро е ова известување да се достави до крајот на март од причина што до тогаш се дефинираат и календарите за меѓународните натпревари на кои учествуваат клубовите и репрезентативците. Календарите се прават откако ќе бидат дефинирани календарите за меѓународните натпреварувања.**

**Предлог Измена:**

**Предлагаме: Македонска Риболовна федерација , до Државниот инспекторат за земјоделство да достави годишен план на одржување на натпреварите најдоцна до 31 Март за тековната година.**

Риболовните здруженија на риболовните води може да организираат риболовни дружења и манифестации поврзани со рекреативниот риболов по предходно доставено известување до министерството, Државниот инспекторат и корисникот најдоцна пет дена пред одржувањето на истите.

**Член 45**

**(мелиоративен и селективен риболов)**

Мелиоративен и селективен риболов на риби и други водни организми може да врши домашна научна институција врз основа на согласност за мелиоративен, односно селективен риболов издадена од министерот.

Институцијата од став 1 на овој член доставува барање до министерството за вршење на мелиоративен, односно селективен риболов и образложение кое треба да содржи:

* риболовна вода и локалитети на кои се изведува риболовот;
* причина за изведување на мелиоративен или селективен риболов;
* видови на риби кои ќе се изловуваат;
* организација, одговорно лице и лица кои ќе го изведуваат риболовот;
* начин на изведување на риболовот;
* количини и возрасна група на рибите кои се цел на риболовот;
* постапка со изловената риба од риболовот;
* риболовни средства со кои ќе се изведува риболовот и
* временска рамка и динамика на риболовот.

Риболовот од ставот 1 на овој член може да се врши и со риболовен алат кои не се дозволени за другите видови риболов, а се неопходни за изведување на риболовот.

За секое вршење на риболовот од ставот 1 на овој член вршителот е должен писмено, во рок не пократок од пет дена пред започнување на риболовот, да го извести корисникот на рибите и Државниот инспекторат за земјоделство како и да поднесат извештај до Министерството.

Изловената риба и други водни организми од селективен риболов се предава на корисниците на рибите и другите водни организми за што корисникот плаќа надоместок во износ од 20% од вредноста на изловот во Буџетот на Република Северна Македонија.

**Член 46**

 **(риболов за научно-истражувачки цели)**

Риболов за научно-истражувачки цели можат да вршат домашни научни и образовни институции врз основа на одобрение за вршење на риболов за научно-истражувачки цели издадено од министерот за земјоделство, шумарство и водостопанство.

За вршење риболов од ставот 1 на овој член научните и/или образовни институции доставуваат барање до министерството кое особено содржи:

* риболовна вода и локалитети на кои се изведува риболовот;
* причина за изведување на риболовот за научно-истражувачки цели;
* видови на риби кои ќе се изловуваат;
* организација, одговорно лице и лица кои ќе го изведуваат риболовот;
* начин на изведување на риболовот;
* количини и возрасна група на рибите кои се цел на риболовот;
* постапка со изловената риба од риболовот;
* риболовни средства со кои ќе се изведува риболовот и
* временска рамка и динамика на риболовот.

Риболовот од ставот 1 на овој член може да се врши и со риболовни средства кои не се дозволени за другите видови риболов, а се неопходни за изведување на риболовот.

За вршење на риболовот од ставот 1 на овој член не се плаќа надоместок.

За секое вршење на риболовот од ставот 1 на овој член вршителот е должен писмено, во рок не пократок од пет дена пред започнување на риболовот, да го извести корисникот на рибите и Државниот инспекторат за земјоделство како и да поднесат извештај до Министерството.

За извршените работи, како и за резултатите и сознанијата од испитувањата научните установи од став 1 на овој член доставуваат извештај до министерството најдоцна 30 дена од денот на завршување на планираните активности.

**IV. АКВАКУЛТУРА**

**Член 47**

**(аквакултура)**

Аквакултура претставува одгледување или култивирање на риби и други водни организми со користење на техники за зголемување на производството надвор од нивното природно живеалиште, каде рибите и другите водни организми остануваат во сопственост на субјектите во целиот процес на одгледувањето вклучувајќи го и изловот.

Аквакултура може да вршат правни и физички лица запишани во Регистар на вршители на акавакултура (во натамошниот текст: регистар).

**Член 48**

**(Регистар на вршители на аквакултура)**

Во регистар на вршители на акавакултура се запишуваат правни и физички лица на кои им е издадено Решение за одгледување на риби.

За добивање на решението од став 1 на овој член, субјектите од членот 49 став 2 од овој закон доставуваат барање за одгледувачи на риби и други водни организми до министерството со употреба на средство за електронска идентификација преку Националниот портал за електронски услуги или преку посредник за административни услуги, согласно прописите од областа на електронското управување и електронските услуги.

Субјектите од став 1 на овој член треба да ги исполнуваат следните услови:

- да поседуваат или користат површина/капацитет/објект за аквакултура,

- да се регистрирани како одгледувачи на животни од аквакултура во информациониот систем на Агенцијата за храна и ветеринарство и

- правните лица да се регистрирани за дејност аквакултура или општа клаузула за бизнис, а физичките лица да се запишани во Единствениот регистар за земјоделски стопанства.

Доказите за исполнување на условите од став 3 алинеи 2 и 3 од овој член се обезбедуваат по службена должност преку Националната платформа за интероперабилност.

Министерството во рок од 30 дена од денот на поднесување на барањето за запишување во регистар на вршители на акавакултура донесува решение за запишување во регистар на вршители на акавакултура, односно решение за одбивање на барањето.

Против решението од став 3 на овој член може да се изјави жалба до Државната комисија за одлучување во управна постапка и постапка од работен однос во втор степен во рок од 15 дена од денот на приемот на решението.

Субјектите запишани во регистарот може да достават барање за изменување и/или дополнување на податоците во заведени во регистарот до министерството со употреба на средство за електронска идентификација преку Националниот портал за електронски услуги или преку посредник за административни услуги, согласно прописите од областа на електронското управување и електронските услуги.

Министерството во рок од 30 дена од денот на поднесување на барањето од став 5 од овој член донесува решение за изменување и/или дополнување на Решението за запишување во регистарот, односно Решение за одбивање на барањето.

Против решението од став 6 на овој член може да се изјави жалба до Државната комисија за одлучување во управна постапка и постапка од работен однос во втор степен во рок од 15 дена од денот на приемот на решението.

Формата, содржината и начинот на водење на регистарот од став 1 на овој член, формата и содржината на образецот на барањето како и потребните докази за исполнување на условите од став 2 на овој член ги пропишува министерот.

**Член 49**

**(Обврски на одгледувачите)**

Вршителите на аквакултура се должни:

* да ги одгледуваат само оние видови риби и други водни организми кои се наведени во решението за запишување во регистарот на вршители на аквакултура;
* да спречи бегање на риби и други водни организми од објектите за аквакултура;
* да доставува податоци до Државниот завод за Статистика најдоцна до 31 јануари во тековната година за претходната година на образец пропишан согласно утврдена програма и
* секоја промена да ја пријават во министерството во рок од 10 дена од настанатата промена
* да го обележат појасот околу поставените кафези на оддалеченост од 15 метри.

Образецот од став 1 алинеја 3 го пропишува Државниот Завод за Статистика.

**Член 50**

**(Алохтони и локално неприсутни видови риби и други водни организми во аквакултурата)**

Увоз и одгледување на алохтони инвазивни и локално неприсутни видови риби и други водни организми и нивен порибителен материјал е дозволен само со предходна прибавена дозвола од органот на државна управа надлежен за заштита на животната средина.

**Член 51**

 **(Бришење од Регистар на вршители на акавакултура и други водни организми)**

Субјектот се брише од регистар на вршители на акавакултура со решение на министерството:

* на барање на субјектот и
* на доставено известување од надлежните органи и/или од инспекциски служби.

Против решението од ставот 1 на овој член дозволена е жалба до Државната комисија за одлучување во управна постапка и постапка од работен однос во втор степен во рок од 15 дена од денот на приемот на решението.

**Член 52**

 **(Повеќегодишен национален стратешки план)**

Повеќегодишниот национален стратешки план (во понатамошниот текст: повеќегодишен план) се изработува заради остварување на целите и приоритетите во областа на рибарството и аквакултурата кои се однесуваат на:

* одобрување на конкуретноста,
* одржлив развој и иновации,
* намалување на административните бариери и ефикасно спроведување на прописите од областа,
* поттикнување на економските активности,
* диверзификација на активностите од областа во насока на подобрување на квалитетот на животот и
* интегрирање на аквакултурата во просторниот план.

Повеќегодишниот план е наменет за:

* административно поедноставување, особено во однос на проценките и студиите за влијанијата и дозволите;
* обезбедување разумна сигурност за субјектите во врска со пристапот до водите и просторот;
* утврдување показатели за еколошката, економската и општествената одржливост;
* оценка на други можни прекугранични влијанија;
* создавање  синергија помеѓу националните истражувачки програми и соработка помеѓу индустријата и научната заедница;
* промовирање на конкурентната предност на одржлива, висококвалитетна храна;
* промовирање на производни пракси во аквакултурата и истражување за зајакнување на позитивните и намалување на негативните влијанија врз животната средина и рибите и другите водни организми и зголемување на ефикасноста на ресурсите.

Повеќегодишниот план особено содржи:

* вовед;
* моментална состојба во рибарството и аквакултурата;
* приоритети и цели и
* активности и временска рамка.

Предвидените цели и активности ќе се користат при изработка на оперативни планови и креирање на мерки за користење на средства за финансиска поддршка.

Во изработката на повеќегодишниот план ќе се консултираат претставници од сите заинтересираните страни.

Повеќегодишниот план може да се дополнува, ревидира или повторно се изработи доколку настатнат промени кои имаат големо влијание на предвиденото во планот.

Повеќегодишниот план од ставот 1 на овој член на предлог на министерот за земјоделство, шумарство и водостопанство го донесува Владата на Република Северна Македонија.

**VI. ЗАЕДНИЧКО УРЕДУВАЊЕ НА ПАЗАРОТ НА ПРОИЗВОДИТЕ ОД РИБАРСТВО И АКВАКУЛТУРА**

**Член 53**

**(Производи од рибарство и аквакултура)**

Производи од рибарство и аквакултура се риби и други водни организми и нивните преработки.

Преработки од рибарство и аквакултура се преработени производи од рибите и други водни организми и преработка на овие преработени производи.

Производи од рибарство и аквакултура се:

Тарифен број Опис

(a) 0301 Жива риба

0302 Свежа риба или разладена, со исклучок на рибни филети и друго месо од риба од тарифен број 0304

0303 Риба, замрзната, со исклучок на рибни филети и друго месо од риба од тарифен број 0304

0304 Филети од риба и друго месо од риба (мелено или не), свежи, разладени или замрзнати

(б) 0305 Риба, сушена, солена или во саламура; пушена риба, готвена или не пред или за време на процесот на пушење; брашна, прав и пелети од риба соодветни за исхрана на луѓе

(в) 0306 Черупкари, со черупка или без черупка, живи, свежи, разладени, замрзнати, исушени, посолени или во саламура; черупкари, во черупка, парени или варени во вода, неразладени или разладени, замрзнати, исушени, солени или во саламура или не; брашна, прав и пелети од черупкари, соодветни за исхрана на луѓе

0307 Мекотели, со черупка или без черупка, живи, свежи, разладени, замрзнати, сушени, солени или во саламура; водни безрбетници освен черупкари и мекотели, живи свежи, разладени, замрзнати, сушени, солени или во саламура; брашна, прав и пелети од водни безрбетници освен черупкари соодветни за исхрана на луѓе

(г) Производи од животинско потекло не споменати или не вклучени на друго место; мртви животни од Поглавје 1 или 3, несоодветни за исхрана на луѓе

Друго:

Производи од риба или черупкари, мекотели или други водни безрбетници, мртви животни од Поглавје 3

0511 91 10 Рибен отпад

0511 91 90 Друго

(д) 1212 20 00 Морски треви и други алги

(ѓ) Масти и масла и нивни фракции, од риба, рафинирани или нерафинирани, но не модифицирани хемиски

1504 10 Масла од црн дроб од риба и нивни фракции

 1504 20 Масти и масла и нивни фракции, од риба, освен масла од црн дроб

(е) 1603 00 Екстракти и сокови од месо, риба или ракови, мекотели или други водни безрбетници

(ж) 1604 Подготвена или конзервирана риба, кавијар, или замена на кавијар, подготвени од рибни јајца

(з) 1605 Черупкари, мекотели и други водни безрбетници, подготвени или конзервирани

(ѕ) Тестенини, готвени или полнети (со месо или со други супстанции) или подготвени на друг начин, како што се шпагети, макарони, фиде, лазањи, њоки, равиоли, канелони, кускус, подготвени или не

1902 20 Полнети тестенини, готвени или не, или подготвени на друг начин

1902 20 10 Содржат повеќе од 20 % од тежината риба, черупкари, мекотели или други водни безрбетници

(и) Брашна, прав и пелети од месо или месен отпад, од риба или черупкари, мекотели или други водни безрбетници, несоодветни за исхрана на луѓе; чварки

2301 20 00 Брашна, прав и пелети од риба или черупкари, мекотели или други водни безрбетници

(ј) Подготовки што се користат за исхрана на животни

2309 90 Друго:

поранешен 2309 90 10 Растворливи делови од риба

**Член 54**

**(Заедничко уредување на пазарот)**

За производите од рибарство и аквакултура се воспоставува заедничко уредување на пазарoт (во понатамошниот текст ЗУП) со цел да:

* придонесе кон постигнувањето на целите утврдени во член 3 од овој закон, а посебно кон одржливото користење на рибите и другите водни организми;
* овозможи примена на политиките во рибарството и аквакултурата на соодветно ниво;
* ја зајакне конкурентноста на производителите во рибарството и аквакултурата;
* ја подобри транспарентноста и стабилноста на пазарот, праведна распределба на додадената вредност по целиот синџир на снабдување на секторот, подобрено информирање и зголемување на свеста на потрошувачите;
* придонесе кон обезбедување на еднакви услови на пазарот преку промовирање на одржливо искористување на рибите и другите водни организми;
* придонесе кон обезбедувањето потрошувачите да имаат разновидна понуда на производи од рибарство и аквакултура и
* обезбеди проверливи и точни информации на потрошувачите за потеклото на производите и начинот на кој се произведени, особено преку обележување и означување.

ЗУП особено вклучува:

1. организирање и мерки за стабилизација на пазарот;
2. планови за производство и маркетинг на организациите на производители;
3. заеднички пазарни стандарди и
4. информирање на потрошувачите.

***1. Организирање и мерки за стабилизација на пазарот и планови за производство и маркетинг на организациите на производители***

**Член 55**

**(Организации на производители)**

Организациите на производители во рибарство и организациите на производители во аквакултура (во понатамошниот текст организации на производители) се основаат на иницијатива на производителите на производите од член 53 на овој закон.

Организација на производители која што е репрезентативна и за дејноста рибарство и за дејноста аквакултура, може да се основа како заедничка организација на производители во секторите рибарство и аквакултура.

**Член 56**

**(цели)**

Организаците на производители во рибарството ги следат следниве цели:

1. промовирање одржлив риболов со цел да се зачуваат ресурсите на рибите и другите водни организми и заштита на животната средина;
2. избегнување и намалување на несаканите улови на економски важни видови риби и други водни организми со употреба на соодветен риболовен алат;
3. придонесување за следливост на производите од рибарство и пристап до јасни и сеопфатни информации за потрошувачите и
4. придонесување за елиминирање незаконски, непријавен и нерегулиран риболов.

Организаците на производители во аквакултурата ги следат следниве цели:

1. промовирање на одржливо производство во аквакултура со цел за нејзино подобрување и заштита на животната средина
2. усогласување на активностите во аквакултура со Повеќегодишниот национален стратешки план и
3. да се осигураат дека производите од рибарство кои се користат за исхрана во аквакултурата се уловени во согласност со закон;

Организациите на производители покрај целите од став 2 на овој член следат најмалку две од следниве цели:

1. подобрување на условите за пласирање на производи од рибарство и аквакултура на пазарот;
2. подобрување на економската добивка;
3. стабилизирање на пазарите;
4. придонес кон снабдувањето со храна и промовирање храна со висок квалитет и безбедносни стандарди, истовремено придонесувајќи кон вработувањето и
5. намалување на влијанието на риболовот врз животната средина

Организациите на производители можат да следат и други комплементарни цели.

Организациите на производители имаат право на финансиска поддршка во согласност со Законот за финансиска поддршка и државна помош во рибарството и аквакултурата.

**Член 57**

**(Мерки кои ги спроведуваат организациите на производители)**

Заради постигнување на целите од член 56 од овој закон, организациите на производители од рибарството и организациите на производители од аквакултурата можат да ги спроведуваат мерки за:

* прилагодување на производството со барањата на пазарот;
* насочување на снабдувањето и маркетинг на производите од своите членови;
* стабилизација на пазарот;
* промоција на производите од рибарство и аквакултура на нивните членки на не дискриминирачки начин со употреба на сертифицирање преку ознаки за потекло, квалитет, географски ознаки, традиционални специјалитети, како и вредности кои ги имаат заради нивното одржливо производство;
* контролирање и преземање мерки за да се осигура дека активностите на нивните членови се во согласност со правилата утврдени од засегнатата организација за производство;
* промовирање на програми за стручна обука и соработка за поттикнување на младите;
* намалување на влијанието на риболовот врз животната средина, вклучувајќи преку мерки за подобрување на селективноста на риболовниот алат;
* промовирање на употребата на информативната и комуникациска технологија за подобрување на маркетингот и цените и
* олеснување на пристапот на потрошувачот до информациите за производите од рибарство и аквакултура.

Организациите на производители од рибарството може да ги спроведуваат и мерки за:

* заедничко планирање и управување со риболовните активности на нивните членови и спроведување мерки за подобрување на селективноста на риболовните активности и давање совети на надлежните органи;
* избегнување и намалување на несаканиот улов преку вклучувањето во развој и примена на технички мерки и најдобра употреба на несаканиот улов од комерцијалниот риболов;
* управување со привременото складирање на производи од рибарство.

Организациите на производители од аквакултурата може да ги спроведуваат следните мерки:

* промовирање одржливи активности во аквакултурата, особено за заштита на животната средина, здравјето и добросостојбата на рибите и други водни организми;
* собирање информации за пласираните производи, вклучително и економски информации за прва продажба и прогнози за продажбата;
* собирање информации за животната средина;
* управувањето со активностите на аквакултура на нивните членови и
* поддршка на програми за стручни лица заради промовирање одржливи производи од аквакултура.

**Член 57**

**(признавање на организации на производители)**

Организациите на производители доставуваат барање за признавање до министерството со употреба на средство за електронска идентификација преку Националниот портал за електронски услуги или преку посредник за административни услуги, согласно прописите од областа на електронското управување и електронските услуги, доколку ги исполнуваат следните услови:

* имаат статут што ги содржи правилата за внатрешно функционирање согласно член 63 од овој закон;
* да се доволно економски активни;
* да се регистрирани правни лица во Централен регистар на Република Северна Македонија согласно Законот за здруженија;
* да имаат најмалку пет членови ангажирани во комерцијален риболов, производство, одгледување или преработка на производи од рибарство и аквакултура;
* имаат определен минимален обем и вредност на производството;
* да се способни да ги исполнат целите утврдени во член 56;
* да има план за производство и пуштање на пазарот на производи од рибарство и аквакултура;
* не ја злоупотребуваат доминантната положба на дадениот пазар;
* обезбедат релевантни податоци за нивното членство, управување и извори на финансирање и
* ги почитуваат правилата за конкурентност.

Министерството во рок од 30 дена од денот на поднесување на барањето од став 1 на овој член донесува решение за признавање на организација на производители или донесува решение за одбивање на барањето.

Доказот за исполнување на условот од став 1 алинеја 3 на овој член се обезбедува по службена должност преку Националната платформа за интероперабилност.

Против решенијата од став 3 на овој член може да се изјави жалба до Државната комисија за одлучување во управна постапка и постапка од работен однос во втор степен во рок од 15 дена од денот на приемот на решението.

Формата и содржината на барањето од став 1, доказите за исполнување на условите од став 2 на овој член како и минималниот обем и вредност на производството на организацијата ги пропишува министерот.

**Член 58**

**(План за производство и пласирање на пазарот на** производи од рибарство и аквакултура**)**

Планот за производство и пласирање на пазарот на производи од рибарство и аквакултура од член 53 се доставува на одобрување до министерството и особено содржи:

* општи информации за организацијата на производители;
* програма за производство за уловени и одгледувани видови;
* стратегија за продажба согласно со количината, квалитетот и доставувањето доволна количина за потребите на пазарот;
* мерки кои ќе се преземат за постигнување на целите од член 57;
* посебни мерки за предвидување со цел да се приспособи снабдувањето со видови коишто обично во текот на годината претставуваат проблем на пазарот и
* мерки што треба да се спроведат во случај на непочитување на правилата за внатрешно функционирање.

Признатата организацијата на производители е должна да достави годишен извештај за реализација на планот до министерството до 31 март во тековната година за претходната година.

Годишниот извештај од став 2 на овој член особено содржи:

* податоци за пласирање на пазарот на производи од рибарство и аквакултура;
* преземени мерки за постигнување на целите наведени во член 55 од овој закон и
* податоци за промени во правилата за внатрешно функционирање на организацијата на производители.

Формата и содржината на планот од став 1 на овој член, начинот и рокот на неговото поднесување како и подетална содржина на годишниот извештај од став 2 на овој член ги пропишува министерот.

**Член 59**

**(здруженија на организации на производители)**

Признатите организациите на производители можат да се здружат во здружение на Организации на производители.

Одредбите од членот 57 од овој закон се однесуваат и за признавање на здруженијата (асоцијациите) на организација на производители.

Министерството во рок од 30 дена од денот на поднесување на барањето донесува решение за признавање на здружение на организација на производители или донесува решение за одбивање на барањето.

**Член 60**

**(Цели на здруженијата (асоцијациите) на производители)**

Здруженијата (асоцијациите) на организациите на производители ќе ги следат следните цели:

* извршување на поефикасен и одржлив начин на која било од целите на членките на Организациите на производители утврдени во член 56 од овој закон и
* координирање и развој на активности од заеднички интерес за членките на Организациите на производители.

Здруженијата на организации на производители имаат право на финансиска поддршка во согласност со Законот за финансиска поддршка во рибарството и аквакултурата и државна помош.

**Член 61**

**(меѓугранкови организации)**

Меѓугранкови организации можат да се основаат на барање на субјектите од производството и преработката на производите од рибарство и аквакултура согласно одредбите од членот 57 став 1 од овој закон и ги исполнуваат следните услови:

* се правни лица регистрирани во Централен регистар на Република Северна Македонија;
* се усогласени со начелата утврдени во член 63 и правилата за нивна примена;
* претставуваат значаен удел во производството на производите од рибарство и аквакултура и/или во нивното пласирање на пазарот;
* не вршат производство, преработка или пласирање на пазарот на производи од рибарство и аквакултура;
* се способни да ја исполнат целта утврдена во член 62 став 1;
* ги земаат предвид интересите на потрошувачите и
* не го попречуваат правилното функционирање на ЗОП.

Одредбите од членот 57 од овој закон се однесуваат и за признавање на меѓугранковите организации.

Министерството во рок од 30 дена од денот на поднесување на барањето донесува решение за признавање на меѓугранкови организации или донесува решение за одбивање на барањето.

**Член 62**

**(Цел и мерки на меѓугранковите организации)**

Меѓугранковите организации ја унапредуваат координацијата за достапност на производите од рибарство и аквакултура на пазарот.

Заради унапредување на координацијата за достапност на производите од рибарство и аквакултура на пазарот, меѓугранковите организации може да ги користат следниве мерки:

a) изготвување стандардни договори;

б) промовирање на производите од рибарство и аквакултура на недискриминирачки начин, преку користење сертификати, ознаки за потекло, квалитет, географско потекло, гарантирани традиционални специјалитети, како и вредноста која ја имаат производите поради одржливиот начин на производство;

в) утврдување построги правила за производство и пласирање на пазарот на производи од рибарство и аквакултура од пропишаните со закон;

г) подобрување на квалитетот, знаењето и транспарентноста во производството и пласирањето на производите на пазарот, реализирање професионални и стручни обуки за прашања поврзани со квалитетот, следливоста и безбедноста на храната и поттикнување истражувачки иницијативи;

д) спроведување истражувачки студии за пазарот и развивање техники за постигнување најдобри резултати од работењето на пазарот со употреба на информатичка и комуникациска технологија, како и собирање на социо-економски податоци;

ѓ) обезбедување информации и спроведување истражувања потребни за одржливо снабдување во количина, квалитет и цена кои одговараат на потребите на пазарот и очекувањата на потрошувачите;

е) промовирање меѓу потрошувачите на видови риби кои се во одржлива состојба, риби кои имаат значителна хранлива вредност и кои не се консумираат во големи количини и

ж) контролирање и преземање мерки за обезбедување усогласеност на активностите на членките со правилата на меѓугранковата организација.

**Член 63**

**(Внатрешно функционирање на организациите на производители и меѓугранковите организации)**

Внатрешното функционирање на организациите на производители и меѓугранковите организации од членовите 57 и 61 од овој закон се темели на следните начела:

а) усогласеност на членките со правилата на организацијата во врска со користење, производство и пласирање на производите од рибарство и аквакултура ;

б) недискриминација меѓу членките, особено врз основа на националност или место на основање;

в) самофинансисрање;

г) учество на членките на организацијата во управување, донесување одлуки и контрола;

д) одговорност и казни за прекршување на обврските утврдени во внатрешните правила на засегнатата организација, особено во случај на неплаќање на финансиските придонеси;

ѓ) утврдени правила за прием на нови членови и одземање на членството и

е) дефинирани сметководствени и буџетски правила неопходни за управување со организацијата.

**Член 64**

**(Регистар)**

За организациите на производители, здруженијата на организации на произвидители и меѓугранковите организации министерството води Регистар на организации.

Во регистарот од став 1 на овој член се запишуваат субјектите на кои им е издадено решение за признавање.

Формата и содржината на регистерот од став 1 на овој член, како и начинот на неговото водење го пропишува минстерот

**Член 65**

 **(Бришење од Регистар)**

Субјектите се бришат од Регистарот од член 64 со решение на министерството:

* на барање на субјектот и
* во случај да престане да ги исполнува условите утврдени со овој закон.

Против решението од ставот 1 на овој член дозволена е жалба до Државната комисија за одлучување во управна постапка и постапка од работен однос во втор степен во рок од 15 дена од денот на приемот на решението.

***2. Заеднички пазарни стандарди***

**Член 66**

**(пазарни стандарди)**

Производите од рибарство и аквакултура наменети за директна (човечка) потрошувачка може да се ставаат во промет само доколку ги исполнуваат општите (заедничките) и специфичните стандарди кои се однесуваат на квалитетот, големината, тежината, пакувањето, презентацијата, складирањето и означувањето.

По исклучок од став 1 на овој член производите од рибарство и аквакултура што не ги исполнуваат пазарните стандарди се ставаат во промет само за производство на рибино брашно, рибино масло, храна за миленичиња, адитиви за храна, фармацевтски производи или козметички цели.

Пазарните стандарди од став 1 на овој член како и производите од рибарство и аквакултура на кои се однесуваат ги пропишува министерот.

**Член 67**

**(Задолжителни информации за потрошувачите)**

Производите од рибарство и аквакултура кои се ставаат во промет, покрај информациите уредени во прописите од областа на ветеринарнарството, потребно е да ги содржат следните задолжителни информации за потрошувачите:

1) научно и трговско име на видот на риба;

2) назив и седиште на субјектот;

3) назив и седиште на увозникот доколку производите се увезени;

4) име на земјата на потекло на производот;

5) податоци за количината изразени во килограми;

6) метод на производство, наведен со зборовите „фатени“ или „фатени во внатрешните води“ или „одгледани“;

7) област каде што производот е фатен или одгледан;

8) риболовен алат кој е користен при риболовот;

9) информации за тоа дали производот е одмрзнат и

10) минималниот рок на траење, каде е соодветно.

Податоците наведени во став 1, точка 9 од овој член не се даваат за:

1 состојки присутни во финалниот производ;

2) храна за која замрзнувањето е неопходен технолошки чекор во производствениот процес;

3) производите од рибарство и аквакултура кои претходно биле замрзнати со цел да се заштити здравјето на луѓето и

4) производите од рибарство и аквакултура кои се одмрзнати непосредно пред процесот на пушење, солење, готвење, киселица, сушење или комбинација од кој било од овие процеси.

Информациите наведени во став 1 на овој член не се однесуваат на мали количини на производи од рибарство и аквакултура што се продаваат на крајните потрошувачи директно од прва продажба, чија вредност не надминува 50 евра дневно.

Риболовната област од точка 7 на овој член за риби и други морски организми уловени на море, подрачје или дел од областа или производствената област во согласност со ознаката на Организацијата за храна и земјоделство на Обединетите нации - ФАО; за риби и други водни организми уловени во свежа вода, се наведува површината на водата (река, езеро) и земјата на потекло, за производствената област за производи од аквакултура, земјата на потекло, односно земјата во која производот достигнал повеќе од половина од својата тежина или бил таму повеќе од половина од периодот на размножување или, во случај на школки, дека го поминале последниот фаза на одгледување или раст од најмалку шест месеци.

Датумот за минималниот рок на траење (краен рок на употреба) наведен во став 1, точка 10 на овој член е датумот до кој производите од рибарство и аквакултура, доколку се соодветно складирани, ги задржуваат своите посебни својства.

Информациите наведени во став 1 на овој член, за непакувани производи од рибарство и аквакултура во малопродажба, може да се дадат преку комерцијални информации (билборди или постери).

Задолжителните информации за потрошувачите од став 1 на овој член ги пропишува директорот на Агенцијата за храна и ветеринарство.

**Член 68**

**(дополнителни доброволни информации**)

Покрај задолжителните информации наведени во член 67 став 1 од овој закон, производите од рибарство и аквакултура кои се ставаат во промет, може да ги содржат и следниве дополнителни (доброволни) информации:

1. датум на улов на производите од рибарство и аквакултура;
2. датум на истовар на производите од рибарство или податоци за пристаништето каде што се истоварени;
3. подетални информации за видот на риболовниот алат;
4. за рибарски производи уловени на море, податок за државата под чие знаме е бродот што ги уловил;
5. техники и начин на производство и
6. хранливи состојки на производот.

Дополнителните информации не смеат да се ставаат на ознака или на местото наменето за задолжителни информации.

На производите од рибарство и аквакултура може да се ставаат дополнителни информации за производи од рибарство и аквакултура кои се проверливи.

**Член 69**

**(листа на трговски називи)**

Рибата и другите водни организми кои се ставаат во промет се утврдени во Листа на трговски називи.

Во листата на трговски називи се наведува научното име на видовите риби,трговското име и други локални називи, доколку постојат.

Листата на трговски називи од став 1 на овој член ја пропишува министерот.

**Член 70**

**(Мешани производи)**

Производите од рибарство и аквакултура добиени од ист вид риба, произведени со различни методи на производство (во натамошниот текст: мешан производ), мора да го наведат методот на производство за секоја поединечна серија.

Ако мешаниот производ се состои од ист вид риба, но е добиен од улов од различни риболовни области или одгледани во различни држави, се наведува областа со најголем улов и дека производот потекнува од различни риболовни области или различна производна области.

Сите видови риби и други водни организми, во случај кога се состојка на друга храна, може да се означат како „риба“, под услов името и презентацијата на таквата храна да не се однесува на одделни видови.

**Член 71**

**(Промет)**

Промет на производи од рибарство и аквакултура во смисла на овој закон се сите фази на нивна продажба, вклучувајќи го и транспортот.

Прва продажба во смисла на овој закон е продажбата од корисниците на риби и други водни организми од вршење комерцијален риболов непосредно по уловот од риболовните пунктови и од вршителите на аквакултура.

**Член 72**

**(следливост)**

Производите од рибарство и аквакултура при ставање во промет до малопродажба, заради нивна следливост треба да бидат придружени со Доказ за потекло.

Корисниците на рибите и други водни организми, вршителите на аквакултура при секое ставање во промет на производите од рибарство и аквакултура треба да издадат Доказ за потекло.

Доказот за потекло особено содржи:

- ознака за идентификација на секоја серија или лот;

- назив и седиште на субјектот;

- ФАО шифра за секој вид на риба;

- датум на улов или производство;

- количина изразена во килограми на секој вид поединечно или по потреба и број на единки;

- име и адреса на добавувачот;

- информации за потрошувачите (трговско име, научно(латинско) име, риболовна вода и начин на производство;

- податок дали производот претходно бил замрзнат и

- минималниот рок на траење, кога е соодветно.

Во промет се стават производите од рибарство и аквакултура само ако се означени со ознаката што овозможува да се идентификува серијата или лотот на кое припаѓаат.

Ознаката на серија или лот ја одредува субјектот кој произведува, преработува, пакува или препакува производи од рибарство и аквакултура.

Формата, содржината и начинот на издавање на доказот за потекло го пропишува министерот за земјоделство, шумарство и водостопанство**.**

**Член 73**

 **(увоз на производи од рибарство и аквакултура)**

Увезените производи од рибарство уловени на море може да се увезат само ако се придружени со сертификат за улов.

Доколку увезените производи од рибарство се извезуваат потребно е да бидат придружени со сертификат за реизвоз.

Доклку увезените производи од рибарство се употребени за преработки треба да бидат придружени со изјава за преработка.

Увезените производи од аквакултура при ставање во промет до малопродажба, заради нивна следливост треба да бидат придружени со Доказ за потекло.

Формата, содржината и начинот на издавање на сертификатите од став 1 и 2 на овој член, како и формата, содржината и начинот на издавање на изјавата од став 3 на овој член ги пропишува министерот за земјоделство, шумарство и водостопанство.

**VI. НАДЛЕЖНИ ТЕЛА**

**Член 74**

 **(надлежен орган)**

Надлежни органи за спроведување на одредбите од овој закон и прописите донесени врз основа на овој закон се министерството и Агенцијата за храна и ветеринарство од членовите 67, 68 и 70 и Државниот завод за статистика од член 34 став 2 и член 49 став 1 алинеја 3 и Министерство за финансии – Царинска Управа за член 73 од овој закон.

**Член 75**

**(научна и стручна поддршка)**

Научна и стручна поддршка во областа на рибарството и аквакултурата како јавно овластување, можат да вршат научни и/или образовни институции кои:

* имаат вработено најмалку две лица со VIII степен од областа на природните и/или биотехничките науки со референци од областа на рибарството и
* поседуваат лаборатори за соодветни анализи, риболовен алат и опрема за теренски истражувања.

Научната и стручната поддршка во областа на рибарството и аквакултурата се состои од:

* следење на состојбите во рибарството и аквакултурата;
* изработка на план за управување;
* изработка на стручни студии и процени на состојбата со рибите и другите водни организми;
* предлагање мерки за заштита и унапредување на риболовот;
* истражувања;
* давање мислење за внесување и одгледување на алохтони и локално неприсутни видови риби;
* порибување на риболовни води и
* други работи од областа на рибарството.

**Член 76**

**(поддршка во рекреативниот и спортскиот риболов)**

Поддршка во организирање на рекреативниот и спортскиот риболов врши Македонската риболовна федерација, преку следните активности:

* организира натпревари во спортски риболов;
* изработува календар на спортски натпревари, манифестации и сл.;
* одобрува натпревари во спортски риболов;
* издава спортска легитимација
* издава легитимација за рекреативен риболов;
* задолжува, распределува и раздолжува дозволи за рекреативен риболов;
* врши контрола и заштита на риболовните води кои не се доделени на користење и
* спроведува семинари, курсеви, обуки.

Членови на македонската риболовна федерација можат да бидат: спортски и/или рекреативни друштва и клубови, како и правни лица кои се корисници на рибите и другите водни организми.

Македонската риболовна федерација доставува извештај за реализација на активностите од став 1 на овој член со листа на распределба на финансиските средства од член 39 став 4 од овој закон најдоцна до 31 јануари во тековната за претходната година до Државниот инспекторат за земјоделство.

**VII. ЗАШТИТА НА РИБИ**

**Член 77**

 **(план за управување со јагула)**

Заради воспоставување на рамка за заштита и одржливо искористување на јагулата на територија на Република Северна Македонија се одредуваат и дефинираат оделни речни сливови како природни живеалишта на јагулата.

За сливовите од став 1 на овој член се изработува План за управување со јагула.

За сливовите од став 1 кои се протегаат низ територии на повеќе држави се изработува заеднички План за управување со јагула од определеното сливно подрачје.

Планот за управување со јагула од ставовите 2 и 3 особено содржи:

* податоци за речниот слив;
* анализа на моменталната состојба на популацијата на јагулата;
* цели на планот и
* мерки за постигнување, пратење и проверка на остварените цели.

Мерките од став 3 алинеја 4 на овој член може да се однесуваат на:

* намалување на комерцијалниот риболов;
* ограничување на рекреативниот риболов;
* порибување;
* одржување на речните токови и речните живеалишта поврзани со други мерки за заштита на животната средина;
* пренос на јагулата од копнени во морски води;
* привремено ограничување на работата на турбините;
* аквакултурата и
* мерки за сузбивање на грабливци.

Плановите за управување со јагула од ставовите 2 и 3 ги донесува Владата на Република Северна Македонија на предлог на министерот.

**Член 78**

**(Заштита на риби кои не се доделени на користење)**

Заштитата на рибите од риболовните подрачја кои не се доделени на користење на рибите и другите водни организми ја врши Државниот инспекторат за земјоделство.

Заштитата на рибите од рекреативните зони (ревири) кои не се доделени на користење за рекреативен риболов покрај Државниот инспекторат за земјоделство ја врши и Македонската риболовна федерација преку рибочуварска служба со вработени рибочувари со положен испит за рибочувар.

**Член 79**

**(внесување на риби и други водни организами во риболовни води)**

Внесување на алохтони инвазивни видови риби и други водни организми и/или нивни порибителен материјал,како и реинтродукција на автохтони видови и/или порибителен материјал во риболовните води може да се врши со предходна прибавена дозвола од органот на државна управа (министерството) надлежен за заштита на животната средина.

Внесување на риби од една вода во друга вода, и/или порибителен материјал во риболовните води може да се врши доколку е утврдено во планот за управување од член 8 на овој закон.

**Член 80**

**(Превентивна мерка за заштита)**

Корисниците на доводните, турбинските и други канали се должни да изградат и да одржуваат направи и инсталации за спречување и влегување на рибите во тие канали.

Сите хидротехнички објекти кои го оневозможуваат нормалното движење на рибите во риболовните води, посебно при миграциите за размножување, треба да имаат инсталирано рибни патеки, превојници или водни лифтови со што ќе се овозможи нивно непречено движење.

Корисниците на хидротехничките објекти кои го попречуваат нормалното движење на рибите и другите водни организми во риболовните води за предизвиканата штета плаќаат надоместок за штета или обезбедуваат порибителен материјал за порибување на риболовната вода во висина на надоместокот за направената штета.

Висината на надоместокот од ставот 3 на овој член се пресметува врз основа на отштетниот ценовник од членот 85 на овој закон.

**Член 81**

**(Забрана за риболов)**

При вршење риболов и ставање на риба и други организми во промет забрането е:

- вршење на риболов на риболовни зони или на рекреативни зони (ревири) на кои нема корисник на рибите и другите водни организми;

- вршење на риболов во заштитени подрачја;

- ставање во промет на риба и други водни организми од рекреативен риболов, освен при нивен транспорт со поседување на дозвола за рекреативен риболов во дозволена количина и големина;

- ставање во промет на свежа риба и други водни организми од комерцијален риболов после 24 часа од време на утврдениот период за забрана за риболов на одредениот вид на риба;

- ставање во промет на риби и други водни организми надвор од местата утврдени за прва продажба;

ловење на риби и и другите водни организми како и вршење на други активности кои можат да го попречат и отежнат одгледувањето на рибите и другите водни организми на оддалеченост помала од 15 метри околу кафезите;

- ловење на риби и други водни организми со насилно закачување со риболовен прибор, со трокуки, со мрежичка на трска, со преградување, исцрпување и пренасочување на риболовната вода, со поставување на направи на пропусти, канали, брани и други постројки,

- внесување на алохтони инвазивни видови риби и други водни организми и/или нивни порибителен материјал,како и реинтродукција на автохтони видови и/или порибителен материјал во риболовните води без дозвола од органот на државна управа;

- движење или задржување во непосредна близина на риболовните води со носење експлозив, огнено оружје, хемиски средства и мрежа или други забранети риболовни средства;

- нагло ненајавено испуштање на водата од стоечките води од страна на корисниците на водата;

- ловење на риби и други водни организми во обележаниот појас на кафезите;

- вршeње комерцијален риболов надвор од границите на риболовната зона;

- попречување на поставување, оштетување и преместување на поставените ознаки на риболовните води.

- ставање во промет на производите од рибарство и аквакултура кои не се означени со ознаката што овозможува да се идентификува серијата или лотот и

- издавање на дозволи за рекреативен риболов на рекреативни зони на кои нема корисник.

**Член 82**

**(Ограничувања)**

Заради заштита на рибите и другите водни организми на предлог на научна институција од членот 75 на овој закон, врз основа на утврдена состојба на риболовното подрачје министерот може да:

 - забрани риболов на одредена риболовна вода во одреден временски период;

- ограничи или забрани употреба на одредени риболовни средства за одделни видови риба и

- го промени или продолжи периодот за забрана за вршење риболов за време на природниот мрест на рибите на одделни риболовни води.

Во водите на Охридското, Преспанското и Дојранското Езеро не се врши аквакултура.

Во езерата од став 2 на овој член и водите поврани со истите не се врши аквакултура на алохтони и локално неприсутни видови, освен во затворен - рециклирачки систем на одгледување.

**VIII. ПОМОР НА РИБИ, НАДОМЕСТОК НА ШТЕТА И ПРАВО НА ОТШТЕТА**

**Член 83**

**(Помор на риби)**

Поморот на рибите и другите водни организми од риболовните води може да биде последица од природна, еколошка или друга несреќа или кривично дело, како и последица од заразни болести.

Помор на риби и други водни организми во риболовните води може да биде предизвикан од труење, загадување, односно прекумерно заматување на риболовните води, попречување на нивното нормално движење, како и од незаконско посегање по рибите.

Помор на риби и другите водни организми кај вршителите на аквакултура може да биде предизвикан од загадување, труење, елеметарни непогоди и од ненадеен зголемен водостој на риболовните води.

Корисниците на рибите и другите водни организми и вршителите на аквакултура по забележување на поморот го известуваат  надлежниот орган за заштита на животната средина и научната институција од членот 75 на овој закон.

**Член 84**

**(Надоместок на штета)**

Корисниците на рибите и другите водни организми и вршителите на аквакултура имаат право на надоместок во случај на штета.

Во случај на направена штета на рибите и другите водни организми од познат сторител, штетата ја надоместува сторителот на штетата.

Во случај на предизвикана штета на рибите и другите водни организми од елеметарни непогоди и од ненадеен зголемен водостој на риболовните води штетата може да се надомести како државна помош во рибарството и аквакултурата.

Корисникот на рибите и другите водни организми е должен средствата од надоместокот на штетата да ги намени за порибување.

Во однос на прашањата за надоместок на штета се применуваат одредбите на Законот за облигациони односи, доколку со овој закон поинаку не е уредено.

**Член 85**

**(Право на отштета)**

Корисниците на рибите и другите водни организми имаат право на отштета во случај на незаконски уловените риби на риболовното подрачје од кое рибите и другите водни организми им се доделени на користење.

Отштетата се пресметува по ценовникот за оштета кој го подготвува научна институција од членот 75 на овој закон, а го носи министерот за земјоделство, шумарство и водостопанство.

**Член 86**

**(Определување на отштета)**

Висината на отштетата се определува врз начелото за поврат на трошоците и намалување на приходите кое вклучува најмалку:

* проценета вредност на угинатите риби по отштетен ценовник;
* трошоци за земање на пробите, информирањето, доставувањето на мострите и извештаите;
* трошоци на научната институција и вештите лица за земањето на пробите, извршените анализи и пресметката на отштетата;
* трошоци за воспоставување на првичната состојба;
* трошоци за порибување и
* трошоци за промена на план за упавување и користење.

**X. РИБОЛОВ НА МЕЃУДРЖАВНИТЕ ВОДИ**

**Член 87**

Користењето на рибите и нивната заштита во меѓудржавните води се врши во согласност со обврските на Република Северна Македонија што произлегуваат од меѓудржавните договори со соседните земји.

**XI. ОДГЛЕДУВАЊЕ НА ПОДМЛАДОК И ПОРИБУВАЊЕ**

**Член 88**

(одгледување на порибителена материјал)

Одгледување на порибителен материјал за порибувањето на риболовни води вршат регистрирани мрестилишта за производство на порибителен материјал од диви автохтони видови риби и други водни организми.

Одгледувањето на порибителен материјал за порибувањето на Охридското Езеро го вршат регистрирани мрестилишта за одгледување на порибителен материјал исклучиво за диви автохтони видови риби и други водни организми кои го населуваат и живеат во Охридското Езеро.

Одгледување на порибителен материјал за аквакултура вршат регистрирани мрестилишта за производство на порибителен материјал од риби и други водни организми.

**Член 89**

(регистрирање на мрестилишта)

Мрестилишта се домашни правни лица од член 88 на овој закон на кои им е издадено Решение за регистрација на мрестилиште.

За добивање на решението од став 1 на овој член, правните лица од членот 89 од овој закон доставуваат барање за регистрација до министерството со употреба на средство за електронска идентификација преку Националниот портал за електронски услуги или преку посредник за административни услуги, согласно прописите од областа на електронското управување и електронските услуги.

Барање за регистрација на мрестилиште од ставот 1 на овој член поднесува правно лице кое ги исполнува следниве услови:

- вработено најмалку едно лице со високо образование од областа на природните и/или биотехничките науки кои работат на одгледување на подмладок;

- да има матично јато од видовите риби и други водни организми за одгледување подмладок (само за правните лица од член 88 став 3) и

- се одобрени објекти за одгледување подмладок со објекти за чување на матици, објекти и опрема за инкубирање на оплодената икра, објекти за чување на личинките и подмладокот и соодветна опрема за изведување на мрест од Агенцијата за храна и ветеринарство.

Мрестилиштата од член 88 став 1 и 2 може да формираат матично јато од определени диви автохтони видови риби.

Порибителниот материјал од матичните јата на автохтоните видови риби може да се употреби и за насадување на рибници кои се запишани во Регистарот на вршители на акавакултура.

Министерството, во рок од 30 дена од денот на поднесување на барањето од став 1 на овој член донесува решение за регистрација на мрестилиште, односно решение за одбивање на барањето.

Против решението од ставот 6 на овој член дозволена е жалба до Државната комисија за одлучување во управна постапка и постапка од работен однос во втор степен.

Формата и содржината на барањето од ставот 2 на овој член го пропишува министерот.

**Член 90**

(порибување)

Порибувањето на риболовните води се врши со порибителен материјал одгледан во регистрирани мрестилишта за производство на порибителен материјал од диви автохтони видови риби и други водни организми.

Порибителен материјал треба да е проследен со доказ за потеклото и сертификат за здравствена состојба на животните согласно со прописите од областа на ветеринарното здравство.

Формата, содржината и начинот на издавање на доказот за потекло на порибителниот материјал од став 2 на овој член го пропишува министерот за земјоделство, шумарство и водостопанство**.**

**Член 91**

 **(изменување на решение и решение за престанок за важност)**

Решение за престанување на важност на решението за регистрација од член 89 на овој закон правното лице кое престанало да исполнува некој од условите од член 89 став 3 на овој закон му се издава кога:

* на барање на субјектот и
* на доставено известување од надлежните органи и/или од инспекциски служби.

Против решението од ставот 1 на овој член дозволена е жалба до Државната комисија за одлучување во управна постапка и постапка од работен однос во втор степен во рок од 15 дена од денот на приемот на решението.

Мрестилиштата од член 88 на овој закон може да достават барање за изменување и/или дополнување на податоците во решението од член 89 став 1 до министерството со употреба на средство за електронска идентификација преку Националниот портал за електронски услуги или преку посредник за административни услуги, согласно прописите од областа на електронското управување и електронските услуги.

Против решението од став 3 на овој член може да се изјави жалба до Државната комисија за одлучување во управна постапка и постапка од работен однос во втор степен во рок од 15 дена од денот на приемот на решението.

**Член 92**

**(Обврски на мрестилишта)**

Регистрираните мрестилишта се должни:

* да одгледуваат порибителен материјал од оние видови риби и други водни организми кои се наведени во решението за регистрација на мрестилиште и да издаваат доказ за потекло ;
* да спречи бегање на рибите и другите водни организми од мрестилиштата;
* да доставува податоци до Државниот завод за Статистика најдоцна до 31 јануари во тековната година за претходната година на образец пропишан согласно утврдена програма и
* за секоја промена во мрестилиштето да го известат министерството.

**XII. НАДЗОР**

**Член 93**

**(Инспекциски надзор)**

Инспекциски надзор над спроведување на одредбите од овој закон и прописите донесени врз основа на овој закон врши Државниот инспекторат за земјоделство преку државни инспектори за земјоделство.

Државниот инспекторат за земјоделство до министерството поднесува годишен Извештај за извршен инспекциски надзор над спроведување на обврските на корисниците утврдени во договорот за користење.

Инспекциски надзор над спроведување на здравствената заштита на рибите и другите организми и над одредбите од членовите 67, 68 и 70 врши Агенцијата за храна и ветеринарство.

Непосредните учесници во риболовот се должни по барање на надлежните инспекциски органи и други овластени лица да покажат легитимација за лична идентификација, како и легитимации и дозволи издадени согласно со овој закон, уловот и риболовните средства и опрема.

**Член 94**

**(Опомена)**

За прекршоците предвидени во член 98 и член 100 став 1 точка 1 и 2 од овој закон инспекторот со решение изрекува опомена и определува рок во кој субјектот на инспекциски надзор е должен да ги отстрани неправилностите и недостатоците, утврдени со записник.

Решението од ставот 1 на овој член, се донесува веднаш, а најдоцна во рок од осум дена од денот на изготвувањето на записникот.

Инспекторот е должен да води евиденција за изречените опомени.

Во случај на повторување на истиот прекршок не се изрекува опомена.

Формата и содржината на евиденцијата за изречените опомени ја пропишува министерот.

**XIII. ПРЕКРШОЧНИ ОДРЕДБИ**

**(Глоба)**

**Член 95**

Глоба во износ од 500 до 1.000 евра во денарска противвредност ќе му се изрече за прекршок на правно лице микро трговец и мал трговец, во износ од 1.000 до 2.000 евра во денарска противвредност ќе му се изрече за прекршок на правно лице среден трговец и во износ од 1.000 до 3.000 евра во денарска противвредност ќе му се изрече за прекршок на правно лице голем трговец, кое:

1. врши комерцијален риболов со невработени лица и /или издава легитимација на лица без положен испит за рибар; (член 35 став 1);
2. не издава легитимација (член 35 став 2 и член 36 став 2);
3. лови риба во определено време на забрана во период на природен мрест (Член 37 став 1)
4. лови риби и други водни организми во количини поголеми од утврдените во договорот (член 37 став 2);
5. врши комерцијален риболов со нерегистрирани и видливо необележани пловни објекти како и со неозначен и неевидентиран рибарски алат (член 37 став 2)
6. лови риби и други водни организми под дозволената големина утврдена во правилникот (член 37 став 2 );
7. лови риба спротивно на член 37 став 3;
8. остварениот приход на годишно ниво од издавањето или продолжувањето на легитимациите од став 1 не е наменет согласно член 40 став 4;
9. врши мелиоративен, селективен риболов и риболов за научно истражувачки цели спротивно на член 45 став 1, 4 и 5 и член 46 став 5 и 6);
10. врши аквакултура а не е запишан во регистарот (член 47 став 2);
11. одгледува видови риби и други водни организми кои не се наведени во решението (член 49 став 1 алинеја 1 и член 92 став 1 алинеја 1);
12. става во промет производи од рибарство и аквакултура наменети за директна (човечка) потрошувачка кои не ги ги исполнуваат општите (заедничките) и специфичните стандарди кои се однесуваат на квалитетот, големината, тежината, пакувањето, презентацијата, складирањето и означувањето (член 66 став 1 и 2);
13. става во промет риби и други водни организми кои не се утврдени во листа (член 69 став 1);
14. не издава доказ за потеклото на рибата и другите водни организми (член 72 став 2) и
15. внесува алохтони инвазивни видови риби и други водни организми и/или нивни порибителен материјал,како и реинтродукција на автохтони видови и/или порибителен материјал во риболовните води без дозвола од органот на државна управа (член 81 алинеја 8).

Глоба во износ од 100 до 300 евра во денарска противвредност ќе му се изрече и на одговорното лице во правното лице за сторен прекршок од ставот 1 на овој член.

На правното лице покрај глобата од ставот 1 на овој член ќе му се изрече прекршочна санкција забрана за вршење одделна дејност во траење од три месеци до две години.

На одговорното лице во правното лице покрај глобата од ставот 2 на овој член ќе му се изрече прекршочна санкција забрана за вршење професија, дејност или должност во траење до 30 дена.

Забраната од ставот 4 на овој член може да се замени со паричен надоместок само доколку прекршокот е сторен за првпат.

**Член 96**

Глоба во износ од 250 до 500 евра во денарска противвредност ќе му се изрече за прекршок на правно лице микро трговец и мал трговец, во износ од 500 до 1.000 евра во денарска противвредност ќе му се изрече за прекршок на правно лице среден трговец и во износ од 500 до 1.500 евра во денарска противвредност ќе му се изрече за прекршок на правно лице голем трговец, ако:

1. не води евиденција и не доставува податоци во електронска форма за вршењето на комерцијален риболов на дневна основа (член 34 став 1);
2. вршат физичка заштита на рибите и другите водни организми спротивно на член 36 став 1 од овој закон;
3. не поднесува пријава и не ги доставува привремено одземените риболовни средства до Државниот инспекторат за земјоделство во предвидениот рок (член 36 став 5);
4. oрганизира спортски натпревари спротивно на член 44 од овој закон;
5. не спречи бегање на риби и други водни организми од објектите за аквакултура член 49 став 1 алинеја 2 и член 92 став 1 алинеја 2);
6. не доставува податоци до Државниот завод за Статистика во предвидениот рок и на пропишан начин (член 49 став 1 алинеја 3 и член 92 став 1 алинеја 3);
7. не пријави промена во министерството во предвидениот рок и/или не го обележи појасот околу кафезот (член 49 став 1 алинеја 4 и 5 и член 92 став 4);
8. ставање во промет на риби и други водни организми надвор од местата утврдени за прва продажба;
9. врши комерцијален риболов надвор од границите на риболовната зона (член 81 алинеја 12);
10. врши аквакултура во водите на Охридското, Преспанското и Дојранското Езеро (член 82 став 2) и
11. во водите поврзани со водите на Охридското, Преспанското и Дојранското Езеро врши аквакултура на алохтони и локално неприсутни видови надвор од затворен - рециклирачки систем на одгледување (член 82 став 3).

Глоба во износ од 50 до 150 евра во денарска противвредност ќе му се изрече и на одговорното лице во правното лице за сторен прекршок од ставот 1 на овој член.

**Член 97**

Глоба во износ од 500 до 1000 евра во денарска противвредност ќе му се изрече на правно лице микро трговец, од 1.000 до 2.000 евра во денарска противвредност ќе му се изрече на правно лице мал трговец, од 3.000 до 6.000 евра во денарска противвредност ќе му се изрече на правно лице среден трговец, од 6.000 до 10.000 евра во денарска противвредност ќе му се изрече на правно лице голем трговец:

1. увезува и/или одгледува алохтони инвазивни и локално неприсутни видови риби и други водни организми и нивен порибителен материјал без прибавена дозвола (член 50);
2. става во промет производи од рибарство и аквакултура кои не содржат задолжителните информации за потрошувачите спротивно на член 67 став 1, 2, 3 и 4);

Врши увоз и реизвоз на производи од рибарство и аквакултура спротивно на член 73;

1. врши риболов на риболовни зони или на рекреативни зони (ревири) на кои нема корисник на рибите и другите водни организми (член 81 алинеја 1);
2. врши на риболов во заштитени подрачја (член 81 алинеја 1);
3. нагло и ненајавено ја испушта водата од стоечките води (член 81 алинеја 10);
4. одгледува подмладок спротивно на член 89 од овој закон и
5. врши порибување спротивно на член 90 од овој закон.

Глоба во износ од 50 до 150 евра во денарска противвредност ќе му се изрече и на одговорното лице во правното лице за сторен прекршок од ставот 1 на овој член.

**Член 98**

Глоба во износ од 500 до 800 евра во денарска противвредност ќе му се изрече за прекршок на правното лице, ако:

1. не плаќа надоместок во предвидениот рок утврден во договорот за користење (член 12 став 3;
2. не поднесе годишен извештај во определениот рок (член 33 став 1);
3. не доставува евиденција на пропишан образец и во предвидениот рок (член 34 став 2);
4. не носи легитимација (член 35 став 2 и член 36 став 2);
5. издава дозволи спротивно на член 41 став 8;
6. издава дозвола по цена поголема од утврдената (член 42 став 1);
7. не утврди цени во предвидениот рок (член 42 став 3);
8. не доставува извештај во предвиден рок (член 58 став 2);
9. става озанаки за дополнителните информации на местото наменето за задолжителни информации (член 68 став 2);
10. не го наведува методот на производство за секоја поединечна серија на производите од рибарство и аквакултура добиени од ист вид риба, произведени со различни методи на производство (член 70 став 1)
11. става во промет производи од рибарство и аквакултура кои не се означени со ознаката што овозможува да се идентификува серијата или лотот (член 72 став 4);
12. става во промет свежа риба и други водни организми од комерцијален риболов после 24 часа од време на утврдениот период за забрана за риболов на одредениот вид на риба; (член 81 став а алинеја 4);
13. лови риба и врши на други активности кои можат да го попречат и отежнат одгледувањето на рибите и другите водни организми на оддалеченост помала од 15 метри околу кафезите (член 81 став а алинеја 11);
14. средствата од надоместокот на штетата не ги намени за порибување (член 84 став 4) и
15. одгледува порибителен материјал спротивно на член 88.

Глоба во износ од 50 до 100 евра во денарска противвредност ќе му се изрече и на одговорното лице во правното лице за сторен прекршок од ставот 1 на овој член.

**Член 99**

Глоба во износ од 250 евра во денарска противвредност ќе му се изрече за прекршок на физичко лице, ако:

1. врши комерцијален риболов на води за кои не му е издадена легитимација и/или со и рибарски алат и опема кои не се впишани во легитимацијата (член 35 став 3);
2. не ја врати легитимацијата по престанување на работниот однос (член 35 став 5 и 36 став 7;
3. лови риба во определено време на забрана во период на природен мрест (Член 37 став 1);
4. лови риби и други водни организми во количини поголеми од утврдените во договорот (член 37 став 2);
5. лови риби и други водни организми под дозволената големина утврдена во правилникот (член 37 став 2 );
6. врши рекреативен риболов без легитимација и дозвола (членови 40 став 1 и 41 став 1);
7. врши аквакултура а не е запишан во регистарот (член 47 став 2);
8. одгледува видови риби и други водни организми кои не се наведени во решението за запишување во регистарот на вршители на аквакултура член (49 став 1 алинеја 1);
9. не спречи бегање на риби и други водни организми од објектите за аквакултура член 49 став 1 алинеја 2;
10. не доставува податоци до Државниот завод за Статистика во предвидениот рок и на пропишан начин (член 49 став 1 алинеја 3);
11. не пријави промена во министерството во предвидениот рок и/или не го обележи појасот околу кафезот (член 49 став 1 алинеја 4 и 5);
12. увезува и/или одгледува алохтони инвазивни и локално неприсутни видови риби и други водни организми и нивен порибителен материјал без прибавена дозвола (член 50);
13. става во промет производи од рибарство и аквакултура наменети за директна (човечка) потрошувачка кои не ги ги исполнуваат општите (заедничките) и специфичните стандарди кои се однесуваат на квалитетот, големината, тежината, пакувањето, презентацијата, складирањето и означувањето (член 66 став 1 и 2);
14. не издава доказ за потеклото на рибата и другите водни организми (член 72 став 2);
15. става во промет риба и други водни организми од рекреативен риболов, освен при нивен транспорт со поседување на дозвола за рекреативен риболов во дозволена количина и големина (член 81 став алинеја 3);
16. става во промет на риби и други водни организми надвор од местата утврдени за прва продажба (член 81 став алинеја 4);
17. лови на риби и други водни организми со насилно закачување со риболовен прибор, со трокуки, со мрежичка на трска, со преградување, исцрпување и пренасочување на риболовната вода, со поставување на направи на пропусти, канали, брани и други постројки (член 81 став алинеја 6);
18. внесува алохтони инвазивни видови риби и други водни организми и/или нивни порибителен материјал,како и реинтродукција на автохтони видови и/или порибителен материјал во риболовните води без дозвола од органот на државна управа; (член 81 алинеја 8);
19. се движи или задржува во непосредна близина на риболовните води со носење експлозив, огнено оружје, хемиски средства и мрежа или други забранети риболовни средства (член 81 алинеја 9);
20. врши аквакултура во водите на Охридското, Преспанското и Дојранското Езеро (член 82 став 2) и
21. во водите поврзани со водите на Охридското, Преспанското и Дојранското Езеро врши аквакултура на алохтони и локално неприсутни видови надвор од затворен - рециклирачки систем на одгледување (член 82 став 3) и
22. непосредните учесници во риболовот не постапуваат согласно член 93 став 4.

**Член 100**

Глоба во износ од 100 до 200 евра во денарска противвредност ќе му се изрече за прекршок на физичко лице, ако:

1. не ја носи легитимцијата за рибар при вршење на комерцијален риболов (член 35 став 2);
2. не ја носи легитимацијата и /или дозволата за рекреативен риболов и/или не води евиденција и не ги доставува податоците (член 41 став 6);
3. лови риба и врши на други активности кои можат да го попречат и отежнат одгледувањето на рибите и другите водни организми на оддалеченост помала од 15 метри околу кафезите и
4. попречува поставување, оштетува и преместува поставени ознаки на риболовните води (член 81 алинејa 12).

**Член 101**

**(Одземање на улов, риболовни средства и опрема)**

За сторените прекршоци од членовите 95, 96, 97, 98, 99 и 100 на овој закон покрај глобата, ќе се изрече и посебна прекршочна мерка одземање на дозволата за рекреативен риболов, легитимацијата за рибар, уловот, рибата и порибителниот материјал пуштени во промет, како и материјалната корист остварена со незаконски риболов, риболовните средства и опремата со кои е сторен прекршокот.

**Член 102**

**(Прекршочна постапка и постапка за порамнување)**

Пред поднесување на барањето за поведување на прекршочна постапка за прекршоците предвидени во овој закон, државниот инспектор за земјоделство на сторителот на прекршокот ќе му предложи постапка за порамнување со издавање на прекршочен платен налог, согласно со Законот за прекршоци.

Државниот инспектор за земјоделство е должен да води евиденција за издадените прекршочни платни налози, како и за исходот на покренатите постапки.

Во евиденцијата од ставот 2 на овој член се собираат, обработуваат и чуваат следниве податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

Личните податоци од ставот 3 на овој член се чуваат пет години од денот на внесување во евиденцијата.

Формата и содржината на прекршочниот платен налог ги пропишува министерот за земјоделство, шумарство и водостопанство.

За прекршоците утврдени со членовите 98, 99 и 100 од овој закон прекршочна постапка води и прекршочна санкција изрекува прекршочна комисија формирана согласно со Законот за Државниот инспекторат за земјоделство, а за прекршоците утврдени со членовите 95, 96, 97 и 101 од овој закон прекршочна постапка води и прекршочна санкција изрекува надлежен суд.

**Член 103**

Одмерувањето на висината на глобата за правното лице се врши согласно со Законот за прекршоците.

**IX. ПРЕОДНИ И ЗАВРШНИОДРЕДБИ**

Член 104

Прописите предвидени со овој закон ќе се донесат во рок од една година од денот на влегувањето во сила на овој закон.

До донесувањето на прописите предвидени со овој член ќе се применуваат прописите што важеле до денот на влегувањето во сила на овој закон.

Член 105

Склучените договори за користење на рибите од риболовните води врз основа на Законот за рибарство (“Службен весник на Република Македонија” бр. 7/08, 67/10, 47/11, 53/11, 95/12, 164/13, 116/14, 154/15, 193/15, 39/16, 83/18 и “Службен весник на Република Северна Македонија” бр. 150/21).продолжуваат да важат до истекот на рокот на нивното важење.

Член 106

Субјектите кои се занимаваат со аквакултура се должни во рок од една година од денот на влегувањето во сила на овој закон да го усогластат своето работење со одредбите на овој закон.

Член 107

Со денот на влегувањето во сила на овој закон престанува да важи Законот за рибарство (“Службен весник на Република Македонија” бр. 7/08, 67/10, 47/11, 53/11, 95/12, 164/13, 116/14, 154/15, 193/15, 39/16, 83/18 и “Службен весник на Република Северна Македонија” бр. 150/21).

Член 108

Овој закон влегува во сила осмиот ден од денот на објавувањето во “Службен весник на Република Северна Македонија“.